Makna dan Arti Lirik Geguritan Cangak beserta terjemahannya\n1Teks Geguritan Cangak\n2Terjemahan Geguritan Cangak\nGeguritan Cangak merupakan karya besar (alm) I Gusti Putu Windya asal Banjar Pasar, Desa Yehembang, Kecamatan Mendoyo, Jembrana dan dipopulerkan maestro Geguritan Bali, (alm) I Dewa Aji Wanten asal Desa Yehembang, Mendoyo dan I Nyoman Rede, asal Desa Yehkuning Jembrana.\nTeks Geguritan Cangak\n“Bapa jani manuturang, apang cening jwa minehin, satwannya ya I Sang Cangak, ngeka daya mapisadhu, momonnyane kaengkebang, gamping katakil, apang siddha mikolohang”.\nNgawit bapa manuturang, I Cangak sedek minehin, kenken jani ban madaya, bene apang bakat ejuk, di telagane apang telah, sakebedik, sadina awake ngamah.\nMelah jani upayaang, jani ngamah malu tunain, ngalih di tongose lenan, bene apang tusing tau, alusin malu ya baan, sakebedik, musti ya sayan tabah.\nYening suba boh makejang, gampang jani baan ngejukin, peped ya sakebedikang, keberang johang mundut, ditu mara lawut tadah, kenyir-kenyir, I Cangak pragat ngeka daya\nCarita ya pasemengan, di tlagane ane asri, ditu maring tngahing alas, kapayasin Bungan tunjung, eyehnyane dalem pesan, turing ening, liyu bene maulehan\nMajujuk ditu I Cangak, batis nengkleng semu rimrim, mapanganggo ya sarwa petak, maganitri lan maketu, manting-anting masulimpang, cara suci, mirib kadi sang bhagawan\nSing taen ngutang semengan, Sang Bhaka suba maningkrik, majujuk saih di tengah, nanghing ya sing taen ngantung, paesnyane kagelekang, ngwalek di ati, nah jani buwin kesepan\nYan kudang dina kapo I Cangak, nyalanang daya ane culig mabet-abet twara mangsa, yadin ada manguyakin, bene iya sayan bani, mapunduh ya tur mangrubung, ada bani manetesang, maatur manunas sisip, “Aksama ratu, tityang mangkin manunasang”\n“Tityang dahat angob pisan, dados wusan mamati-mati, mamaksa sakancan tityang?’”, Sang Bhaka kenyung nyawurin, “Yen ento tunasang cening, nah onyangan malu kumpul, apang onya madingehang, critan bapane ne nguni, saking tuhu, jani bapa manuturang”\n“Ne malu maan sakit raat, dasdasan bapa mati, ngarengreng teken kaah-kaah, angkyan bapa nu abedik, gantin bapa nu mautip, bhatara asung manulung, masabda saking mantara, mapica ubad dahat sulit, apang suwud, bapa nyalanang hingsakamma”\nDisuban bapa ngiringang, bapa seger pramangkin, tan paboreh tan paubad, disubane seger jani, bapa bwin kandikain, maprayascita mapupug, mawinten terus madhiksa, nganutin sasana suci, nyalanang madan kadharman”.\n“Bapan tusing bani tulak, teken pawisik Sang Hyang Widhi, jani suba bapa nyalanang, suwud mangsa mamti-mati, dadi padanda mragi suci, dosan bapa ane malu, tebus bapa apang telah, eda takut cening jani, mai mapunduh ngajak bapak mapeneman!”.\nSang Bhaka kenyem di manah, reh dayane mangambahin, bene tusing ada rengas, pada meler manesekin, I Cangak manyambungin, prajani ngesehin semu, mamunyi ngarod megat-megat, “Uduh panak bapa cening, twara buwung, cening enggal karusakan”.\n“Sedih bapa tan pahingan, reh lekete teken cening, bapa suba pedas pesan, ortane ya suba pasti, menega pencar lan pancing jarring, tukang sugsug lan sawu, lakar teka mangubekang, di sasih kapate jani twara buwung, cening onya kabakatang”.\nBene ditu pada makesyab, katakutan, ningeh wacanan sang maharsi, ada ngarepang maatur, “Ampura paduka padanda, dong tulungin uripang sisyan i ratu, sakancaning watek iwak ledang ratu mapicha urip!”\nPadanda Bhaka mecengehan, tur sinambi, nyutsut yeh cingake kring, munyine ngareres alus, mecuk alis cara ngenehang, “Aduh cening, bapa inget cening bagus, ada tlaga melah pesan, apit gunung liwat singid”.\n“Buina danune linggah, yehnya ening, dalemnya tan kadi-kadi, keneh bapane yan sepawut, jalan kema cening mapindah, sake bedik, bapa nyidayang manulung, sadina bapa ngeberang, sinah sing kabhayapati”.\nPragat I Cangak nuturang, katinggalin bene apang ngitungin, “Mani semeng apang cumpu”, keto pabesan I Cangak,dadi gati, bene sangkep sapawut, tusing tau teken naya, I Lubak mabulu kedis.\nTuah aukud ane tulak, I Kapiting sanget siksa di ati, aketek twara ja ngungu, teken solahne I Cangak, dija unduk bwayane tuwara ngamu, ngakal ngae pules-pulesan, apang bani manesekin.\nYening mula dasar corah, yadin kaput, sapradeg ban kamen putih, kaswen pasti ya luntur jati waluya mula, ane jani twah ya mapi-mapi sadhu, mabet-abet twara mangsa, apang enyak\nLiu yen imba-imabayang, anggon titi, anggon dsar maminehin, buka ya I Kedis Clepuk, buta yen kala lemah, reh ajrih teken sinar surya murub, yen petenge ya ke ceding, katwangin dening wengi.\nI Cangak mamunyi banban, “Suba kapacuk ban cening, yen pacuk lan majalan, bapa tusing maksa bengkung, lamun cening twara enyak, tusing pedih, wireh cening ngrasayang”.\n“Swadharman bapa nguduhang, mapewekas teken cening, apang tusing kena bencana, keneh bapa saking tuhu, nulungin buka I dewa, aduh cening, bayun bapa kesiab-kesiab”.\nNe jani bene magarang, ngaturang awak saling malunin, “Nunas ratu jwa gelisang, bwat tityang mangda kantun!”, Sang Cangak manyawisang, “Nah magilir, kudiang bapa acepokan”.\nSarahina kagilirang, Sang Cangak kendel mangikgik, mokoh sadina mangamah, kaejohang maring gunung, di duwur batune asah, ngae silib, ane nu pangda ya nawang.\nMakelo-kelo suba sinah, bene ditu sayan tekis, twara nu magantulan, tulangnyane liu madugdug, di batu tongosne ngamah, ne si duri I Yuyu kena giliran.\nDi gantinne ya kapindahang, I Yuyu suba di tepi, Sang Cangak enggal teka , I Yuyu nesek amatur, “Inggih paduka padanda, nunas gelis, mangda tan tityang kasepan”.\nI Cangak sada runtag, yen pet katara ne jani, sing buwung lakar kasengkala, I Yuyu ngarepang ditu, bawongnyane kagisiyang, antuk kapit, tur matur apanga enggal.\nTwara dadi ya tanggehang, I Yuyu apang kaenggalin, alon I Cangak ngeberang, I Yuyu ditu magantung, di bawongnyane I Cangak, kaget gelis, teked di batune asah.\nI Yuyu ditu mamedesang, tulang madugdug mamutih, nanghing ya suba sedya, “Jani bhuktine katemu”, kapitnyane keakesang, tur mamunyi, “Iba Cangak, nah orahang”.\n“Tulang apa to makacakan, miwah cen dhanune suci, jani kai suba pedas, iba mapi-mapi sadhu, nyaman kai telah amah, cai da mangkir, bhukti gede manyihnayang!”.\nSambil kapitnya kaasekang, mamatbat mangancam mati, “Tebus dosan caine Cangak, urip ibane bakal bancut, dosan ibane kaliwat, jani asanin, bawong ibane bakal pegat”.\nI Cangak slegak-slegak, ngacuk munyi ngidih urip, “Pelih icing saja pesan, kewala icing ngidih idup, apa cai kakenehang, kal adain, bwin saidupe mamanjak!”.\nI Yuyu jani manimbal, “Da cai liyu mamunyi, aba kai malipetan, di tongos kaine malu, yening cai nora enyak, dini mati, basing kaine gregetan!”.\nI Cangak sing nyidayang ngudyang, urine suba magisi, kudyang ban manyelselang, malipetan bayune suwung, I Yuyu tetep sedya, setata nyepit, bawong ipune I Cangak.\nEnggal jani kacritayang, I Yuyu teked ya jani, di tongosne ane pidan, di marane menceg tuun, kapitnyane kaakesang, sambil mamunyi, nguman-uman ya I Cangak.\n“Jani kai manutugang, munyin kai ane tuni, cai tuwi madasar corah, setata madaya apus, sing pantes bang ukuman, Bangka cai, anggon pamayahan salah”.\n“Disubane kaah-kaah, nagih Bangka kelik-kelik, enu masih corah, nagih nombok pang idup, yening sub acai elah, pasti buwin, ngulah aluh panga motah”.\n“Sajaba cai bangkaang, tan paguna nu maurip, saidupan ngae cara, ne karman caine pupu, ala ayu mula mabwah” tur kakapit, pegat bwaong ya I Cangak.\nAmonto bapa nyatwayang, cening bias maminehin, karana cening suba tatas, subha asubha karma tau, bapa twara ja mangajah, twah pakeling, suta kerthuin bapa ken panak.\nTlas amuniki dumun.\nI Kedis Cangak (Pedanda Baka)


Wisata Virtual lan Prokes Kesehatan - Wisata Virtual lan Prokes Kesehatan\nWisata Virtual lan Prokes Kesehatan\nCandras_BEM AKPAR Denpasar\nBali indik salah satu destinasi pariwisata sane banget di favoritkan ring indonesia , nanging duaning wenten pandemi utawi covid 19 puniki ngesananyang masyarakat bali ten medue mata pencaharian. Langkah langkah sane kaketus anggen membangkitkan pariwisata sane mangkin ring pandemi covid 19 puniki wantah wisata virtual wiadin peraturan ppkm ring galah pandemi covid 19 .\nNangin iraga masih mersidayang berwisata ring ajeng pandemi covid 19 masih mersida ngelanturang perjalanan wisata nanging sane patut di garis bawahi setate nyalanang protokol kesehatan sane ketat dan nenten melangar aturan .\nNyiapang piranti utawi karang sane khusus , anggen dewek saking ancaman virus covid 19 puniki , duaning sekadi hand snitizer , masker sane anggen apisan duaning pacang sesai ganti sane kaping tiga piranti ngajeng lan sane siduri pilihin tempat wisata sane pacang di tuju sampun standar sertfikasi sane maan olih kementrian pariwisata. Lianan tekening nyage jarak sareng sane lianan , protokol kesehatan sane lianan masih wajib laksanayang wantah nganggen masker lan sesai nyuci tangan tur sampunang menyentuh area mua lan selalu ngabe hand sanitizer . Nah angguang amone malu , suksma antuk ngwacen wikithon tiang .\nOm shanti ,shanti shanti om


Hakim-hakim 10 (BALI)\n1Sasampune Dane Abimelek seda, raris rauh Dane Tola, okan Dane Pua, putun Dane Dodo, buat mebasang wong Israele. Dane punika wit saking suku Isakar, tur dane malinggih ring Samir, ring Pagunungan Epraim.\n2Dane dados pamimpin bangsa Israele kantos tigalikur taun suenipun. Sasampune punika dane raris seda tur kaperemang ring Samir.\n3Sasampun Dane Tola, raris rauh Dane Yair saking Gilead. Dane mimpin bangsa Israele kalih likur taun suenipun.\n4Dane madue oka lanang-lanang tigang dasa diri, tur suang-suang pada nglinggihin keledae. Dane madue kota tigang dasa ring tanah Gilead, sane kantun rauh mangkin tur sami kawastanin desa-desan Dane Yair.\n5Dane Yair raris seda tur kaperemang ring Kamon.\n6Bangsa Israele malih ngardi dosa pamantuka ring Ida Sang Hyang Widi Wasa, malantaran ipun nyungsung Dewa Baal miwah Dewi Astoret, makamiwah dewan wong Siria, Sidon, Moab, Amon miwah wong Pilistin. Ipun ngutang Ida Sang Hyang Widi Wasa tur wusan nyungsung Ida.\n7Punika awinan Ida Sang Hyang Widi Wasa raris duka ring bangsa Israele, tur manggayang ipun kereh antuk wong Pilistin miwah wong Amon.\n8Plekutus taun suenipun wong Pilistine miwah wong Amone punika nindes miwah nyangsarain sakancan wong Israele sane magenah ring panegaran wong Amorine sane dangin Tukad Yordane inggih punika ring Gilead.\n9Malahan wong Amone taler nglintangin Tukad Yordan buat ngebug suku-suku Yehuda, Benyamin miwah Epraim. Dadosipun bangsa Israele katempuh antuk kakewehan sane ageng pisan.\n10Sasampune punika bangsa Israele raris masesambatan nunas ica ring Ida Sang Hyang Widi Wasa, sapuniki: “Titiang sampun madosa pamantuka ring ayun Palungguh IRatu, santukan titiang sampun nilar Palungguh IRatu, Widin titiange, tur nyungsung Dewa Baal.”\n11Ida Sang Hyang Widi Wasa tumuli masabda ring ipun sapuniki: “Ane malu wong Mesir, wong Amori, wong Amon, wong Pilistin,\n12wong Sidon, wong Amalek muah wong Maone suba ngala-ala kita, tur kita masesambatan nunas ica teken Ulun. Apake Ulun tusing mebasang kita uli reh-rehan bangsa-bangsane ento?\n13Nanging kita enu masih nilar Ulun laut nyungsung widi-widi ane lenan. Sawireh keto, Ulun tusing lakar mebasang kita buin.\n14Kemaja masesambatan tur nunas ica teken widi-widi ane suba pilih kita ento. Depang ia ane ngluputang kita, di kalan kitane katempuh baan kakewehan.”\n15Nanging bangsa Israele matur ring Ida Sang Hyang Widi Wasa, sapuniki: “Titiang sampun madosa, rarisang margiang sapakarsan Palungguh IRatu, nanging nawegang, bebasangja titiang ring rahinane mangkin.”\n16Duaning punika ipun raris ngutang widi-widi sunantara punika, tumuli nyungsung Ida Sang Hyang Widi Wasa. Irika Ida Sang Hyang Widi Wasa tumuli sungsut makayunin indik kakewuhan bangsa Israele punika.\n17Sasampune punika wadua balan wong Amone raris makinkin jaga mayuda, tur ngwangun pakemahanipune ring Gilead. Wong Israele taler rauh mapunduh, tumuli ngwangun pakemahannyane ring Mispa sane ring Gilead.\n18Irika rakyat miwah parapamimpin suku-suku bangsa Israele pada saling takenin, sapuniki: “Sapasirake sane jaga mamucukin yudane nglawan wong Amone punika? Sapasiraja sane jaga mimpin iraga ipun jaga dados pamimpin sawatek jadmane sane wenten ring Gilead.”


CACAH JIWA 16 BAN - Dane Korah okan Dane Yisar, - Bible Search\nCACAH JIWA 15 CACAH JIWA 17\nCACAH JIWA 16\nPembrontakan Dane Korah, Datan miwah Abiram\n1-2Dane Korah okan Dane Yisar, palingsehan Dane Kehat, suku Lewi, metu kawanenannyane jaga brontak nglawan Dane Musa. Dane kakantinin sareng tiga saking suku Ruben, inggih punika Dane Datan miwah Dane Abiram, oka-okan Dane Eliab, miwah Dane Heliopolis okan Dane Pelet. Sajaba punika dane taler kasarengin antuk wong Israel 250 diri, inggih punika pamimpin-pamimpin sane sampun kaloktah, saha kapilih antuk rakyate. 3Dane sareng sami tumuli tangkil sinarengan ring ajeng Dane Musa miwah Dane Harun sarwi matur sapuniki: “Inggih semeton Musa, pirengangja atur tiange puniki. Asing-asing wong Israel puniki dados druen Ida Sang Hyang Widi Wasa. Tur Ida Sang Hyang Widi Wasa wenten ring pantaran iragane. Nanging napi awinanipun semeton nginggilang raga ring pantaran kaulan Ida Sang Hyang Widi Wasa? Laksanan semetone punika wiakti sampun bes kaliwat.”\n4Ritatkala Dane Musa mireng aturnyane sakadi asapunika, dane tumuli nylempoh ring tanahe tur ngastawa ring ayun Ida Sang Hyang Widi Wasa. 5Dane Musa tumuli mabaos ring Dane Korah miwah anake sane nyarengin dane, sapuniki: “Benjang semengan Ida Sang Hyang Widi Wasa jaga nyinahang ring iraga, sapasira sane kaselik antuk Ida Sang Hyang Widi Wasa. Anake sane selik Ida jaga kanehang buat tangkil nganampekin Ida ring pamorboran aturane. 6-7Benjang semeng, semeton wiadin anake sane nyarengin semeton, patut pada ngambil pasepan, dagingin baa miwah menyan raris baktaja ka pamorboran aturane. Irika jaga sinah antuk iraga, sapasira ring pantaran iragane sane sampun kaselik antuk Ida Sang Hyang Widi Wasa. Sujatinipun, semeton parawong Lewi sane sampun bes kaliwat laksanan semetone.”\n8Sapangrarisipun Dane Musa ngandika malih ring Dane Korah sapuniki: “Inggih parasemeton wong Lewi, pada pirengangja atur tiange. 9Punapike pitaenang semeton paindikan puniki paindikan sane alit, mungguing Widin Israele sampun nyelik semeton sareng sami, saking pantaran wong Israel sane lianan, buat nangkil ngaturang ayah ring Kemah Linggih Idane, miwah makarya ngayahin bangsa Israele? 10Semeton miwah wong Lewine sane lianan sampun kicen linggih sane utama antuk Ida Sang Hyang Widi Wasa, sane mangkin semeton malih ngedotang linggih kapanditan punika. 11Yening semeton miwah anak sane nyarengin semeton ngamigmig marep ring Harun sujatinipun sane lawan semeton punika Ida Sang Hyang Widi Wasa.”\n12Dane Musa raris ngandikayang mangda ngandikain Dane Datan miwah Dane Abiram, nanging pasaur danene sapuniki: “Tiang nenten ngiring. 13Punapike semeton durung cukup ngajak tiang sami makaon saking tanah Mesir sane gemuh punika, buat jaga ngamademang tiang ring tegal melakange puniki. Tur sane mangkin semeton mapakayunan malih jagi manjakang tiang? 14Sane mangkin sampun mabukti, mungguing semeton nenten wiakti ngajak tiang ka genahe sane gemuh tur ngwehin tiang tegal miwah abian anggur makadados paderbean tiange. Samaliha sane mangkin semeton mapakayunan jaga ngapus tiang. Duaning punika tiang nenten ngiring.”\n15Dane Musa tumuli duka pisan, raris matur ring Ida Sang Hyang Widi Wasa sapuniki: “Ratu Sang Hyang Widi Wasa sampunangja Palungguh IRatu ledang nrima aturan-aturan sane katurang antuk jadma-jadmane punika. Titiang nenten naenin ngamargiang paindikan sane nenten patut marep ring ipun sareng sami. Titiang nenten naenin ngambil punapa-punapi saking ipun, yadianja keledae asiki.”\n16Dane Musa tumuli mabaos ring Dane Korah sapuniki: “Sane benjang rarisang semeton sareng-sareng ring semeton sane 250 diri punika, rauh ring Kemah Linggih Ida Sang Hyang Widi Wasa. Dane Harun taler jaga wenten irika. 17Semeton patut makta pasepan semetone suang-suang tur daginginja menyan, raris aturang ring pamorboran aturane.” 18Dane suang-suang raris makta pasepannyane, kadagingin baa limang keleng miwah menyan tumuli ngadeg ring lawang Kemahe sinarengan ring Dane Musa miwah Dane Harun. 19Sasampune punika Dane Korah raris munduhang pasamuane makasami tumuli sami ngadeg marep-arepan klawan Dane Musa miwah Dane Harun ring lawang Kemah Linggih Ida Sang Hyang Widi Wasa. Tan dumade rakyate sami pada ngeton caya wedanan Ida Sang Hyang Widi Wasa masinar gumilap, ngantos ngawinang ulap. 20Ida Sang Hyang Widi Wasa tumuli masabda ring Dane Musa miwah Dane Harun sapuniki: 21“Kirigangja iban kitane uli jalma-jalmane ene. Ane jani Ulun lakar nyirnayang ia ajaka makejang.”\n22Nanging Dane Musa miwah Dane Harun tumuli sumuyud tur matur sapuniki: “Duh Ratu Sang Hyang Widi Wasa. Palungguh IRatu mapaica urip ring sakancan sane murip. Yening wenten anak adiri sane madosa, punapike kaula druene makasami jaga tibakin IRatu piduka?”\n23Ida Sang Hyang Widi Wasa tumuli masabda ring Dane Musa sapuniki: 24“Tundenja anake ajaka makejang ngejohang awakne uli kemah Korah, Datan muah Abirame.”\n25Dane Musa kairing antuk parapamimpin Israele tumuli lunga ka genah Dane Datan miwah Abirame. 26Dane Musa tumuli ngandika ring wong Israel sapuniki: “Johangja ragan semetone saking jadmane sane jaat-jaat puniki, tur sampunangja semeton ngusud sakancan paderbeanipune. Yening semeton nenten satinut ring baos tiange, semeton jaga kasirnayang sinarengan ring ipun, malantaran dosa-dosanipune.” 27Irika wong Israel pada ngedohang dewekipune saking kemah-kemah Dane Korah, Datan miwah Abiram.\nDane Datan miwah Abiram sampun pada medal tur ngadeg ring jelanan kemahnyane suang-suang, kasarengin antuk rabi miwah oka-okan danene. 28Dane Musa tumuli ngandika ring bangsane punika, sapuniki: “Sapuniki caranipun semeton jaga mrasidayang uning mungguing Ida Sang Hyang Widi Wasa sampun ngutus tiang buat nglaksanayang indike puniki, tur indike puniki boyaja pakitan tiange niri. 29Yening jadma-jadmane puniki padem secara biasa kewanten, saha nenten keni ukuman punapa-punapi saking Ida Sang Hyang Widi Wasa, punika mapiteges Ida Sang Hyang Widi Wasa nenten ngutus tiang. 30Nanging yening Ida Sang Hyang Widi Wasa nglaksanayang paindikan sane durung naenin pireng semeton, tur pretiwine engkag buat nguluh ipun miwah paderbeannyane, ngantos ipun blegeran tedun ka patiloka, semeton jaga uning, mungguing jadma-jadmane puniki sampun nglawan Ida Sang Hyang Widi Wasa.”\n31Wau Dane Musa wusan ngandika, tanahe sane ring genah Dane Datan miwah Abirame raris engkag mapiakan, 32tumuli nguluh dane miwah kulawargan danene makamiwah parapangiring-pangiring Dane Korah miwah arta branannyane. 33Irika dane blegeran ulung ka patiloka, kasarengin antuk paderbeannyane. Tanahe tumuli malih atep tur dane raris sirna. 34Rikala miragi jerit-jeritan jadmane punika, sawatek wong Israele sane wenten irika sami pada malaib ngelidang dewek. Wong Israele pada mabaos sapuniki: “Enggalangja malaib, mirib tanahe lakar nguluh iraga ajak makejang.”\n35Ida Sang Hyang Widi Wasa tumuli nedunang geni sane ngarab-arab, tur ngeseng jadmane sane 250 diri, sane sampun ngaturang menyan punika.\n36Ida Sang Hyang Widi Wasa tumuli ngandika ring Dane Musa, sapuniki: 37“Tundenja Eleasar, pianak Harune nganehang pasepan temagane uli sisa-sisan jalmane ane suba puun ento. Sambehang adeng ane uli pasepane ento johang, sawireh pasepane ento suci. 38Barang-barange ento suba kasuciang dugase katurang sig pamorboran aturan Ida Sang Hyang Widi Wasa. Sawireh keto, jemakja pasepane ento uli anake ane kukum uli krana dosa-dosannyane ento. Barang-barange ento patut toktok apang kanti tipis, laut temagane ane tipis ento dadiang tekep pamorboran aturan. Tutupe ento lakar dadi painget pabuat bangsa Israele.” 39Dane Eleasar tumuli ngambil pasepan-pasepane punika, raris ngandikayang anak noktok mangda dados temaga sane mabidangan tur tipis, jaga kanggen tekep pamorboran aturane. 40Indike punika dados pakeling pabuat bangsa Israele, mungguing sajawining katurunan Dane Harun, nenten wenten anak lianan sane kalugra nganampekin pamorboran aturane buat morbor menyan, ring ayun Ida Sang Hyang Widi Wasa. Anake sane mamurug pidabdabe punika jaga kasirnayang sakadi Dane Korah miwah timpal-timpalnyane. Paindikane punika makasami kalaksanayang manut ring titah Ida Sang Hyang Widi Wasa, sane katiba ring Dane Eleasar, malantaran Dane Musa.\nDane Harun ngrahayuang bangsa Israele\n41Benjang semengane pasamuane makasami pada pedih ring Dane Musa miwah Dane Harun. Sapuniki baos ipune: “Semeton sareng kalih sampun ngamademang apahan saking kaulan Ida Sang Hyang Widi Wasa.” 42Sasampune puput anake makasami punika nglawan Dane Musa miwah Dane Harun, ipun raris matolihan ka Kemah Linggih Ida Sang Hyang Widi Wasa. Irika panggihin ipun wenten mega nekep Kemahe punika, tur caya wedanan Ida Sang Hyang Widi Wasa kanten masinar dumilah kantos ngawinang ulap sang ngantenang. 43Dane Musa miwah Dane Harun tumuli mamargi tur ngadeg ring arepan Kemahe punika. 44Ida Sang Hyang Widi Wasa tumuli ngandika ring Dane Musa, sapuniki: 45“Kirigangja iban kitane uli sig anake ento. Ulun lakar nyirnayang ia ajaka makejang di tongose ento!”\nSang kalih tumuli sumungkem nyumbah. 46Dane Musa tumuli mabaos ring Dane Harun sapuniki: “Gelisang ambil pasepan beline, dagingin baa sane saking pamorboran aturane limang keleng, tur bebehin baane punika antuk menyan akidik. Gelisang bakta pasepane punika ka tengah pasamuane, tur margiangja upacara panyupat dosa pabuat pasamuane makasami. Gelisang beli mamargi! Pidukan Ida Sang Hyang Widi Wasa sampun mamargi, tur grubuge sampun nglahlah.” 47Dane Harun digelis nglaksanayang paindikane sane kapangandikayang antuk Dane Musa punika. Dane ngambil pasepan danene, raris digelis mamargi ka tengah pasamuane sane sedek mapunduh irika. Rikala dane ngaksi mungguing bencanane punika sampun ngawitin, baane raris kabebehin menyan, tumuli ngamargiang upacara panyupat dosa pabuat pasamuane makasami. 48Indike punika ngawinang bencanane mararian, mawinan Dane Harun kala punika ngadeg ring pantaran jadmane sane kantun urip miwah sane sampun padem. 49Jadmane sane padem duk punika siosan ring sane padem sajeroning pembrontakan Dane Korah wenten 14.700 diri akehipun. 50Sasampune wusan bencanane punika, Dane Harun raris mawali ring Dane Musa ring lawang Kemah Linggih Ida Sang Hyang Widi Wasa.


Kapurwan Desa Bungaya - BASAbaliWiki\nKapurwan Desa Bungaya\nFanpage Facebook Desa Bungaya\nNi Kadek Ayu Sulastri\nDesa Bungaya wantah silih tunggil desa sane magenah ring Kecamatam Bebandem, Kabupaten Karangasem, Propinsi Bali. Desa puniki kabaosang dados desa adat sane purwa tur madue akeh tradisi miwah kabudayaan. Ring desa Bungaya puniki wenten makudang-kudang tradisi sane mawit saking tetamian para panglingsir kramane i rika. Tradisi sane wenten makadi Usaba Dalem, Usaba Dangsil, miwah Usaba Memedi. Wenten taler tetamian lelintihan sane marupa gamelan Selonding tur kagenahang ring palinggih Ida Batara Bagus Selonding. Gamelan puniki kabaosang mawit saking pamerintahan Raja Bali sane mawasta Sri Wira Dalem Kesari ring abad ka-10. Kapurwan desa puniki akeh kabaosang olih para krama desane. Desa puniki taler wenten kabaosang ring silih tunggil babad, inggih punika ring babad Dalem.\nBabad Dalem nyaritayang indik para raja sane naenin madeg nata jagat Baline. Desa Bungaya punika wenten kabaosang ri tatkala pamerintahan Raja Bali sane mawasta Dalem Bekung ring Gelgel. Kacritayang wenten pabalik sane kalaksanayang olih Patih Agung Batan Jeruk tur kasarengin olih I Dewa Anggungan miwah I Gusti Tohjiwa. Ring pabalik punika wadwa saking Patih Batan Jeruk nglawan wadwa Pangeran Nginte miwah Kubon Kelapa. Wadwa Patih Batan Jeruk punika kawon utawi kalah. Wadwa Patih Batan Jeruk punika kakepung olih wadwa Pangeran Nginte, ngantos kacunduk ring Desa Bungaya, i rika Batan Jeruk kasedayang olih wadwa Pangeran Nginte punika. Ring babad Dalem punika taler wenten kabaosang indik kapurwan Desa Bungaya. Ri tatkala Raja Gelgel sane mawasta Dalem Di Made ngandikayang I Gusti Ketut Alit Ngurah pamimpin desa Bungaya mangdane ngrereh nyuh aya nyuh sane ageng . Sasampun kaicenin nyuh aya, Dalem Di Made ngandika ah iki ngaran nyuh aya, jati sajan madan nyuh aya jati, nyuh ngaran nyah, aya ngaran agung . Mawit saking nyuh aya punika, Dalem Di Made maosang wastan desanne dados nyah aya sane maartos katurunan anak ageng. Saking nyuh aya punika, salanturnyane dados Bungaya. Lianan saking punika wenten taler sane maosang kruna Bungaya mawit saking kruna wong sane maartos anak miwah aya sane maartos ageng. Kruna wong punika mauwah dados bong, tur salanturnyane dados bung. Nika mawinan yening kajangkepang dados Bungaya, sane maartos anak sane ageng.\nPara krama desa adat i rika taler madue carita indik kapurwan saking desa Bungaya. Para kramane i rika maosang wastan desa Bungaya mawit saking kawentenan kembang ring desa punika. Kacritayang wenten krama saking kerajaan Majapahit sane mawasta Anglurah Tubekel Sakti rauh ka desane puniki. Ida ngwangun puri tur telaga sane katanemin punyan tunjung ring madyannyane. Punyan tunjunge punika ngamedalang sekar sane miik tur ageng pisan. Sekar tunjunge punika nenten layu ngantos makudang-kudang sasih. Nika mawinan Anglurah Tubekel Sakti ngambil sekar tunjunge punika, sasampun sekar punika kaambil, sekar punika mentik malih. Krana nenten telas-telas sekarnyane, kramanne i rika nenten malih ngambil sekar punika. Kawentenan sekar tunjung punika sane ngawinang desa puniki kawastanin desa Bungaya, sane mawit saking kruna Bunga sane maartos sekar miwah Aya sane maartos ageng.\nKapurwan desa Bungaya wenten akeh, manut saking babad Dalem miwah carita sane wenten ring kramane i rika. Ring babad Dalem, desa Bungaya dados genah Patih Batan Jeruk kasedayang olih wadwa Pangeran Nginte. Ring babad punika taler kacritayang Dalem Di Made sane kaicenin nyuh aya olih I Gusti Ketut Alit Ngurah. Nyingakin nyuh aya utawi nyuh ageng punika, Dalem Di Made ngandikayang nyah aya dados wastan desa Bungaya punika. Manut saking carita krama desa adate sane wenten, wastan desa Bungaya mawit saking kawentenan sekar tunjung ageng sane mentik ring desa punika. Kapurwan desa sane wenten dados lelintihan utama sane patut kauningin olih para krama desane punika.


Yohanes 7 (BALI)\n1Wusan punika Ida Hyang Yesus raris mamargi nglelana ring wewengkon Galilea. Ida tan kayun nglelana ring wewengkon Yudea, santukan parapangageng anak Yahudine irika ngrincikang pangindrajala jagi nyedayang Ida.\n2Daweg punika rerainan Yahudine sane mawasta Rerainan Pondok Daun sampun nampek.\n3Duk punika parasemeton Idane mabaos ring Ida asapuniki: “Ane jani melahan beli matinggal uli dini, tur kemaja beli ka wewengkon Yudea, apang parasisian beline pada nepukin pakardin beline.\n4Krana anake ane makeneh apanga kabinawa, singja nglaksanayang gegaenne di tongos-tongose ane sepi. Sawireh beli nglaksanayang buka keto melahan edengang ragan beline teken anake liu!”\n5(Mula parasemeton Idane punika taler tan pracaya ring Ida.)\n6Ida Hyang Yesus raris mabaos ring parasemeton Idane sapuniki: “Panemayan Beline tonden teka. Nanging buat adi ajak makejang setata ada masanne.\n7Gumine tusing bakal geting teken adi, nanging gumine ento tansah geting teken Beli, sawireh Beli setata bani merberang tingkahne ane corah.\n8Nah kemaja adi pada marerainan. Beli tusing milu kemo, krana panemayan Beline tonden teka.”\n9Asapunika pangandikan Idane, tur Ida kantun ring wewengkon Galilea.\n10Sasampune parasemeton Idane lunga marerainan, Ida taler lunga mrika sakewanten pamargin Idane tan gegalangan, nanging sesiliban.\n11Daweg rerainane punika, parapangageng bangsa Yahudine pada ngrereh Ida tur pati taken kadi asapuniki: “Dija ya lakuna Anake ento?”\n12Anake akeh pada pakisi maosang indik Idane. Wenten anak sane maosang Ida sapuniki: “Ia anak sadu!” Wenten taler sane maosang: “Ia demen nguluk-uluk rakyat.”\n13Nanging tan wenten anak sane purun gegalangan maosang indik Idane, santukan ipun sami pada ajerih ring parapangageng bangsa Yahudine.\n14Sedeng iteha anake marerainan, Ida raris ngranjing ka Perhyangan Agung, tumuli ngurukang irika.\n15Parapangageng bangsa Yahudine sami pada gaok pisan tur mabaos asapuniki: “Kenken dadi ia ngelah kaweruhan buka keto, yadiapin Ia tusing taen mapaguruan?”\n16Pasaur Ida Hyang Yesus: “Sane urukang Tiang boyaja wetu saking manah Tiange newek, nanging saking Ida Sang Hyang Widi Wasa sane ngutus Tiang.\n17Sapasira saking sujati nyungkemin pakarsan Ida Sang Hyang Widi Wasa, anake punika pacang uning, punapike paurukan Tiange punika saking Ida Sang Hyang Widi Wasa, punapi saking manah Tiange newek.\n18Anake sane ngurukang manut manahipune newek, anake punika ngulati kabinawan buat deweknya. Sapasiraja sane ngulati mangdane Ida sane ngutus ipun kaluihang, anake punika sujati polos tur tan wenten kiwanganipune.\n19Boyake Nabi Musa sampun ngicen ragane Pidabdab Torat? Nanging tan wenten ring pantaran ragane sane nglaksanayang daging Pidabdab Torate punika. Napi awinannya ragane sarat pisan jaga ngamademang Tiang?”\n20Anake akeh punika masaur asapuniki: “Jerone karangsukan setan. Sapasira sane sarat jaga ngamademang Jerone?”\n21Pasaur Idane: “Wau asiki Tiang ngardi praciri, ragane sampun angob.\n22Nabi Musa sampun ngicen pituduh mangda oka-okan ragane kasunat, sujatinipun indik sunat punika tanja saking Nabi Musa kawitnya nanging saking paraleluur ragane, tur ragane pada nyunat oka-okan ragane sane lanang ring rahina Sabate.\n23Yening ragane nyunat okan ragane ring rahina Sabat tur irika kabaos tan mamurug Pidabdab Torat Nabi Musane, napi awinan ragane geting ring Tiang, ulihan Tiang nyegerang anak aukud ring rahina Sabate?\n24Sampunangja nepasin anak madasar antuk paindikanipune sane katon kewanten, nanging tepasinja antuk tetepasan sane adil tur patut.”\n25Raris wenten anak uedan kota Yerusaleme mabaos kadi asapuniki: “Kaden Anake ene nagih matianga baan parapangageng iragane?\n26Tingalinja! Wanen pesan Ia ngomong di arepan anake liu tur tusing ada anak ane bani nimpalin raosNe. Apake parapamimpin iragane miribne nawang, mungguing Anake ene Sang Prabu Ane Kajanjiang baan Ida Sang Hyang Widi Wasa?\n27Nanging kayang Ida Sang Prabu Ane Kajanjiang baan Ida Sang Hyang Widi Wasa rauh, tusing ada anak nawang uli dija rauh Idane, sakewala unduk Anake ene, iraga ajak makejang suba pada nawang uli dija tekanNe.”\n28Daweg Ida Hyang Yesus ngurukang ring Perhyangan Agunge, irika Ida ngandika antuk suara sane jangih sapuniki: “Punapike saking sujati ragane pada uning ring Tiang miwah saking dija rauh Tiange? Rauh Tiange boyaja saking manah Tiange newek. Nanging Ida Sang Sane Maraga Sujati sane ngutus Tiang. Ragane tan uning ring Ida,\n29nanging Tiang uning ring Ida, santukan Tiang rauh saking Ida tur Ida sane ngutus Tiang.”\n30Parapangageng bangsa Yahudine raris pada sarat pakayunanne jaga ngejuk Ida, nanging tan wenten sane purun ngusud; santukan panemayan Idane durung rauh.\n31Nanging saking pantaran anake akeh punika katah sane pracaya ring Ida tur mabaos sapuniki: “Yen Sang Prabu Ane Kajanjiang baan Ida Sang Hyang Widi Wasa rauh, apake Ida nyidayang ngardi katawahan-katawahan liunan teken ane suba kakardi baan Anake ene?”\n32Duk paraanggota golongan Parisine miragi anake akeh pada makisi-kisi ngeniang indik Ida Hyang Yesus, dane miwah parapangageng panditane raris ngutus makudang-kudang pajagaan Perhyangan Agunge buat ngejuk Ida.\n33Nanging Ida Hyang Yesus ngandika sapuniki: “Wantah malih ajebos pisan Tiang sareng-sareng ring ragane tur wusan punika Tiang pacang mawali ka genah Ida sane ngutus Tiang.\n34Ragane pacang ngrereh Tiang, nanging ragane tan pacang manggihin Tiang, santukan ragane tan pacang mrasidayang ka genah Tiange punika!”\n35Parapamimpin bangsa Yahudine raris pada mabebaosan asapuniki: “Kija lakar paluasNe, nganti iraga tusing nyidayang ngalih Ia? Apake Ia luas ka tongos pararudan bangsa Yahudine di pantaran bangsa Yunanine buat ngurukang bangsa Yunanine?\n36Buina apa teges munyinNe ane buka kene: Ragane pacang ngrereh Tiang, nanging tan pacang manggihin Tiang miwah ragane tan pacang mrasidayang ka genah Tiange punika?”\n37Ring rahina pamuput rerainane punika, inggih punika rahina sane pinih agung, Ida Hyang Yesus raris ngadeg saha ngandika antuk suara jangih sapuniki: “Nyenja marasa bedak apanga ia teka mai sig Tiange tur nginum.\n38Buka kecap Cakepan Sucine: ‘Nyenja pracaya teken Tiang, uli di tungtung kenehne lakar membah yeh ane ngidupang.’”\n39Pangandikan Idane punika ngeniang indik Roh Ida Sang Hyang Widi Wasa, sane jaga katampi antuk anake sane pracaya ring Ida. Santukan duk punika Roh Ida Sang Hyang Widi Wasa punika durung kapaicayang, santukan Ida Hyang Yesus durung katangiang tur kaluihang.\n40Anake akeh sane miragi pangandikan Idane, katah sane mabaos sapuniki: “Anake ene saja tuah Nabi ane ajap-ajap iraga!”\n41Sane lianan mabaos sapuniki: “Anake ene suba Sang Prabu Ane Kajanjiang baan Ida Sang Hyang Widi Wasa!” Nanging wenten malih sane lianan mabaos sapuniki: “Sang Prabu Ane Kajanjiang singja bakal rauh uli Galilea!\n42Sawireh suba kakacap di Cakepan Sucine mungguing Sang Prabu Ane Kajanjiang lakar mijil uli turunan Sang Prabu Daud tur Ida lakar embas di kota Betlehem, kota pamijilan Ida Sang Prabu Daud!”\n43Punika awinanipun wetu tetungkasan ring pantaran anake akeh punika ngeniang indik Ida Hyang Yesus.\n44Wenten makudang-kudang anak sane sarat manahnyane praya ngejuk Ida, nanging adiriko tan wenten sane purun ngusud Ida.\n45Sasampune parapajagaane mawali, parapangageng panditane miwah anggota golongan Parisine mataken ring ipun sapuniki: “Kenken dadi cai tusing ngajak Ia mai?”\n46Pasaur parapajagaane: “Durung naenin wenten anak, sane uning mabaos sakadi Anake punika!”\n47Parapamimpin golongan Parisine raris mataken sapuniki: “Apake cai suba bakat masih uluk-uluka?\n48Apake taen cai ningeh ada anggota golongan Parisi wiadin parapamimpin bangsa Yahudine ane pracaya teken Anake ento?\n49Anake liu ento pada tusing nawang Cakepan Torat. Depangja ia kena temah Ida Sang Hyang Widi Wasa!”\n50Dane Nikodemus salah tunggal saking pantaran anggota golongan Parisine punika, sane pecak nangkilin Ida Hyang Yesus rikala wengi, raris mabaos ring parapangageng panditane miwah pamimpin golongan Parisine punika asapuniki:\n51“Manut kecap Cakepan Torat iragane tan wenang iraga nyisipang anak, sadurung anake punika katetes tur sadurunge kuningin laksananipune.”\n52Pasaur ida dane: “Yeh, punapi ragane taler jadma uedan Galilea? Indayangja tureksain Cakepan Sucine, irika ragane pacang uning, mungguing tan wenten nabi sane mijil saking Galilea!”\n53[Dane sareng sami raris budal,


Contoh Pidarta Bahasa Bali - WayanBio\nHome » »Unlabelled » Contoh Pidarta Bahasa Bali\nMajeng ring pangeter acara titiang matur suksma antuk galahe sane becik puniki sane kapaica ring titiang. Sadurung titiang nguningayang atur, pinih riin titiang ngaturang pangastungkara.\nPara manggala, para atiti, lan para sameton titiang sareng sami sane tresna sihin titiang.\nKaasrian palemahan sampun kaloktah rauh ka dura Negara.\nAdat-istiadatnyane, sane madasar antuk suryak siu utawi musyawarah,saling asah saling asuh salunglung subayantaka, taler sampun marupa tetamian.\nPara warga Baline banget kumanyama ( ramah tamah ), ngandap kasor (merendah ), nenten wenten nyaminin ring jagate.\nPunika mawiman iraga sareng sami patut mangayu bagia majeng ring Ida Sang Hyang Widhi Wasa, sane ngardi jagate saha sadagingnya sami. I raga sareng sami patut rumasa bagia dados putra-putri Bali. Lianan punika iraga sareng sami patut ngemban, miara kabecikan utawi kaasrian jagat Baline pamekas nglimbakang, ngawerdiang seni budaya druene, mangda sayan lami sayan becik, sayan asri, sayan nudut kayun.\nSinalih tunggil sane minakadi piranti sajeroning jagi nglimbakang seni budaya druene punika boya sios wantah "Basa kalih sastra Kawi Bali" druene. Punika ke mangkin ngiring sareng sami ngutsahang, sapunapi antuk ngawerdiang kalih nglimbakang mangda sayan ajeg basa daerah maka miwah sastra Kawi Baline, pamekas para anom-anome mangda sayan seneng, sayan teleb malajah basa Bali. Napi ngawinang asapunika, saantukan sastra Kawi Baline makeh pisan madaging indik sane mapikenoh kagunannyane sajeroning nglaksanaang darmaning agama miwah Negara.\nIda dane sane baktinin titiang, mungguing sastra Kawi punika sampun kapastika prasida sakadi pangancan sajeroning ngwangun jagat Indonesia ngamangguhang sakadi tetujon jagat kerta raharja, gemah lipah loh jinawi. Raris sane mangkin sapunapi antuk midabdabin ring sajeroning ngelimbakang, ngawerdiang basa kalih sastra Bali punika?\nInggih para sameton sami, yan kamanahang antuk titiang, wenten kakalih pamargin sane kanggen ngawerdiang basa kalih sastra Bali druene, inggih punika sane kawastanin : pendidikan Formal miwah pendidikan informal.\nDuaning asapunika,malarapan antuk galahe sane becik sakadi mangkin, titiang banget mapinunas majeng ring sang guru maraga wisesa, ring para yogia sane ngawiwenangan pendidikan ring dinas Pendidikan Nasional, mangda mikayun saha ngamargiang sakadi pinunas titiange I wau pradane prasida kapanggih sakadi pangapite nglimbakang basa lan sastra Bali miwah Kawi sawewengkon jagat Bali puniki.\nInggih ida dane sane banget baktinin titiang, cutet aturtitiang ngiring mangkin sareng sami mautsaha tunggilang kayunne ring sajeroning ngawardiang ping kalih nglimbakang basa lan sastra Bali miwah Kawi druene, kandugi prasida kapanggih daging-daging sane kasurat ring sajeroning palambang-lambang, tatwa-tatwa, susila, upacara, carita itihasa, purana miwah sane lianan, mangda wenten kanggen nuntun raga ring sajeroning kauripan.\nInggih, wantah asapunika prasida antuk aturang titiang mugi-mugi wenten pikenohipun, titiang nunas gung rena sinampura pradene wenten atur titing sane ten manut ring kayun. Makawasana atur titiang, titiang ngaturang parama santi,\nPosted by wayan at 16:39


Madagang Barang lan Jasa Nganggo Strategi Cenik ka Lantang - BASAbaliWiki\nMadagang Barang lan Jasa Nganggo Strategi Cenik ka Lantang\nI Made Suartana Made Suar-Timuhun\nMrana Corona suba seken mabukti ngae ekonomine nyrendeng. Sektor pariwisata ane paling gede ngrasaang dampake ento, apa buin di Bali liu sajan sametone ngandelang magae di pariwisata. Pandemine ene ngajahin i raga apang nyidaang idup, tusing tuah ngandelang pariwisata. Sameton ane kelangan pagaen di pariwisata patut mautsaha ngalih pangupa jiwa ane lenan, apang ekonomi di kulawarga tetep nyidaang majalan. Yening perekonomian suang-suang kramane suba pada majalan, sinah perekonomian Baline masih majalan. Ane ngelah tanah carik tegal mautsaha dadi petani, yen nyidaang ngango sistem modern apang asilne luungan. Ane sing ngelah carik, nyidaang mautsaha dadi reseller, ngadepang asil carik anak len muah ngadepang asil kerajinan kramane. Caranne nganggo strategi madagang cenik ka lantang. Artine kanggoang ngalih bati cenik bedik nanging tuuhe madagang lantang makelo kanti suud pandemine nu tetep nyidaaang madagang. Jaman cara jani sinah ajin barang jasa ane mudah ane liu aliha teken kramane.\nAne taen magae di hotel dadi koki, sinah nyidaang ngae utsaha madagang dedaaran. Strategine ngae produk ane nyidaang ngadep mudah, nanging tetep ngutamaang kualitas. Ane taen magae dadi guide, nyidaang masih ngae vlog, ngae konten youtube unduk tongos-tongos pariwisata. Lenan teken ento, ane ngelah kawagedan basa Inggris muah basa asing ane lenan, nyidang ngadep jasa ngae utsaha les bahasa asing, les online, muah ngae konten bahasa asing di YouTube. Ane ngelah kawagedan maulat-ulatan, ngambar, ngukir, nglukis masih nyidaang ngembangan di masan vandemi muah kayang suud pandemine. Barang-barang bekas ane sing manggo nyidaang kaolah apang ngasilang pipis. Kunci utamane i raga nyak mautsaha muah seleg ngalih peluang utsaha. Yen suba nyak mautsaha pasti ada asilne.\nPemerintah Pusat lan Daerah masih suba mautsaha nulungin apang perekonmian kramane tetep mapiteh, malarapan ngamaang BLT teken pelaku UMKM, muah ngae program UMKM go digital marupa PaDi Pasar Digital , Bela Pengadaan, lan Laman Usaha Kecil Menengah. Ane penting jani, pemerintah lan kramane patut saling dukung.


2 Samuel 8 (BALI)\n1Makudang-kudang masa sasampun punika, Ida Sang Prabu Daud malih ngebug wong Pilistine tur ngaonang ipun, kantos wong Pilistine wusan nyajah jagate irika.\n2Wus punika ida ngaonang wong Moabe, paratawanane kapedemang ring tanahe. Saking pantaran tawanane tigang diri, kekalih sane kapademang. Punika awinannya bangsa Moabe dados bangsa jajahan idane tur patut naur upeti ring Ida Sang Prabu Daud.\n3Wus punika ida ngaonang Ida Sang Prabu Hadadeser putran Ida Sang Prabu Rehob, ratune ring Soba. Kala punika Ida Sang Prabu Hadadeser wenten ring sajeroning pamargi buat ngwaliang malih jajahan idane sane ring wewidangan Tukad Eprate sane ring luanan.\n4Ida Sang Prabu Daud nawan prajurit sane nunggang kuda siu pitung atus diri miwah kalih dasa tali diri prajurit sane mamargi. Ida mrentahang mangda kudan kretane kabanggayang kantun satus ukud, nanging sisannyane mangda kaelung buntutipune kantos perot.\n5Rikala wong Siriane saking Damsik ngutus wadua balannyane buat nulungin Ida Sang Prabu Hadadeser, Ida Sang Prabu Daud raris ngebug ipun tur ngamademang kalih likur tali diri akehipun.\n6Sasampune punika Ida Sang Prabu Daud raris ngenahang wadua balan idane ring wewidangane punika tur bangsane punika kadadosang jajahan saha patut naur upeti ring ida. Ida Sang Hyang Widi Wasa tansah maicayang kamenangan ring Ida Sang Prabu Daud ring saparilampah idane.\n7Ida taler ngrampas tameng mas sane kabakta antuk paraprakanggen Ida Sang Prabu Hadadeser, tumuli kabakta ka Yerusalem.\n8Ida taler ngambil temaga akeh pisan saking Betah miwah Berotai, kota-kota ring wewengkon kaprabon Ida Sang Prabu Hadadeser.\n9Ida Sang Prabu Tou, prabune ring Hamat mireng indik Ida Sang Prabu Daud sampun ngaonang wadua balan Sang Prabu Hadadesere sami.\n10Duaning punika Ida Sang Prabu Tou raris ngutus Ida Yoram putran idane, buat ngaturang pangayu bagia ring Ida Sang Prabu Daud duaning kamenangan idane nglawan Sang Prabu Hadadeser, sane sampun ping kuda-kuda mayuda nglawan Sang Prabu Tou. Ida Yoram makta aturan sane marupa mas, perak miwah temaga.\n11Ida Sang Prabu Daud raris ngaturang barang mas-masane punika pabuat pangubakti, kadadosang asiki ring mas perake sane sampun karampas saking bangsa-bangsa sane sampun kaonang ida,\n12inggih punika saking bangsa Edom, Moab, Amon, Pilistin miwah Amalek. Kadi asapunika taler mas jarahan saking Sang Prabu Hadadeser.\n13Ida Sang Prabu Daud sayan kabinawa malih ritatkala ida mawali saking ngamademang wong Edom sareng plekutus tali ring Lebak Pakehe.\n14Ida Sang Prabu Daud ngenahang wadua balan idane ring sakuub jagat Edome, tur bangsane punika dados bangsa jajahan idane. Ida Sang Hyang Widi Wasa sampun mapaica kamenangan ring Ida Sang Prabu Daud ring saparilampah idane.\n15Ida Sang Prabu Daud mrentah wong Israele sami tur ida ngamanggehang kadilan miwah kapatutan pabuat parakaulan idane sami.\n16Dane Yoab okan Dane Seruya dados senapati, Dane Yosapat okan Dane Ahilud dados bendahara.\n17Dane Sadok putran Dane Ahitub miwah Dane Ahimelek putran Dane Abyatar dados pandita. Dane Seraya dados sekretaris negara.\n18Dane Benaya okan Dane Yoyada dados komandan pasukan pangawal Ida Sang Prabu Daud, tur oka-okan sang prabu kamanggehang dados pandita.


Ngawangun Raga Ring Parindikan PPKM - BASAbaliWiki\nNgawangun Raga Ring Parindikan PPKM\nAyudiah Puspita Dewi_Mahasaba\nEntered in the opini Wikithon\nCorona inggih punika virus sane nyungkanin wewidangan pranan manusa, virus puniki dangan pisan gelalahin manadosang akeh sane nyantos ngemasin padem ring warsane mangkin. Virus corona puniki makta penampen sane kaon risajeroning widang perekonomian utamanyane ring Jagat Bali sane sampun kasengguh Pulau Dewata sane kaloktah antuk sakancan indik pariwisatanyane sane dahat ngulangunin pisan, ring parindikan adol-adolannyane, tur indik investasi. Pararem pemerintah sane sampun kasobyahang ngenenin indik para krama kaaptiang mangdan ngirangang pakaryanne ring jaba sane ngranayang pikobet indik ekonomi. Duaning ekonomi pinaka bantang sane taler mabuat ring kauripan manusane. Kawentenan indik kasus sane sampun ageng sepatutne pinaka evaluasi pemerintah antuk nanganin virus corona tur punika ngebuktiang lambannyane pekaryan pemerintah antuk tata cara punika sampun kekeniang sajeroning duranegara. Ring penanganan puniki pemerintah sepatutnyane tegas mangda virus punika nenten ake h ngalalahin ring parindikan para janane.\nPararem pemerintah antuk PPKM puniki mangdane nenten malih akeh wenten peningkatan virus Covid-19 ring tengah pandemi puniki. Kawentenan PPKM puniki maktayang risiko ring krama Baline inggih punika ring perekonomian sane maktayang indik kramane tiwas tur ekonomi punika padem. Yening kacingak ring PPKM Darurat sane sampun kasobyahang olih pamerintah nenten efektif antuk kasus positif. Kramane makasami ngrasa kawentenan PPKM Darurat dampaknyane iwang utawin nenten becik ring krama sane berekonomi menengah kebawah. Sampun akeh krama sane ical antuk pekaryan ring rumasa pandemi puniki. Akeh para tamyune sane makarya ring pasar nenten wenten pemasukan krana pasar-pasar punika katutup olih pamerintah antuk ngalaksanayang PPKM Darurat puniki.\nBiaya ekonomi krama Baline mangkin ageng. Dampaknyane kewentenan kemiskinan punika akeh. Duaning asapunika, pemerintah sepatutnyane berfokus ring perpanjang vaksinasi mangdane kasus Covid-19 punika nenten malih akeh kakeniang ring kramane. Dumogi napi sane sampun kasobyahang pemerintah mangdane kelaksanayang ring krama Baline antuk ngewangun krama sane sehat nyaga imun. Ngiring sareng sami nincapang pikayun sampunang iraga makasami lempas teken protokol kesehatan.


1 Timotius 5 (BALI)\n1Eda cening langgah marep teken anak kelihan, nanging takehangja dewek ceninge buka cening matakeh teken bapan ceninge. Tur marep teken anak ane cerikan, takehangja dewek ceninge buka cening matakeh marep teken adi-adin ceninge.\n2Marep teken luh-luhe ane kelihan, matakehja buka marep teken memen ceninge muah marep teken luh-luhe ane cerikan matakehja buka marep teken adi-adin ceninge luh, maduluran keneh ane ning nirmala.\n3Ajiangja parabalune ane sujati balu.\n4Nanging yening ada balu ane ngelah pianak wiadin cucu, kapingarep pianak cucunne patut nyalanang tetegenan agamannyane marep teken pakurenannyane, rerama, dadong wiadin pekak, tur ulihan keto ia mayah utang teken meme bapanne muah teken pekak wiadin dadongne, sawireh solahe ane buka keto ento kaledangin baan Ida Sang Hyang Widi Wasa.\n5Nanging anake balu ane sujati balu, ane tusing ngelah nyen-nyen ia nguleng ngajap-ajap Ida Sang Hyang Widi Wasa, buina peteng lemah tusing suud-suud ngastawa muah nunas pitulungan teken Ida.\n6Nanging anake balu ane ngulurin dewekne masuka-sukan sujatinne ia suba mati, yadian ia enu idup.\n7Patingetja ia baan pituture ene, apanga tusing ada anak ane nyidayang melihang ia.\n8Nanging yening ada anak ane tuara ngrunguang nyama-nyamaanne, minakadinne pesan pakurenanne, anake ento suba nilas kapracayannyane teken Ida Sang Kristus, tur ia corahan bandingang teken anake ane tusing pracaya.\n9Anake balu ane matuuh tunaan teken nem dasa tiban, edaja asukanga di daptar cacah jiwan anake balu. Buina anake balu ento patut makurenan tuah acepok,\n10tur ia kasambat melah ulihan laksanannyane ane melah: ngempuang pianak-pianakne, demen nampi dunungan, demen masehin cokor parakaulan Ida Sang Hyang Widi Wasa, demen nulungin anake ane nandang kakewehan, cutetne setata ngusahayang dewek mapakardi ayu.\n11Nanging eda bareng daptaranga anake luh balu ane enu bajang; sawireh yen ia kasemaran tur buin makeneh nganten, ia ngejohang awakne uli Ida Sang Kristus;\n12tur ulihan ento ia sisip ngelong janjinnyane ane malu teken Ida.\n13Ia pada ngutang gae tur malali kemo mai ka umah-umah anake, nanging ane buin jelekan teken ento, ia majalan ngaba pisuna muah ngraosang anak, ngraosang paundukan ane tuara patut raosanga.\n14Ento krananne melahan anake balu ane enu bajang buin nganten, tur numbuhang pianak muah nabdabang pumahannyane, apanga musuh-musuh iragane tusing ngelah jalaran buat nyelekang iraga.\n15Sawireh ada makudang-kudang anak balu suba nilas kapracayan teken Ida Sang Kristus, laut ia nututin Ratun Setane.\n16Nanging yening ada anak luh ane pracaya teken Ida Sang Kristus ngelah anak balu-balu jumahne, ia patut miara balu-balune ento, eda pasamuane pabaatina, apanga pasamuane nyidayang miara balu-balune ane nglisting.\n17Parapanglingsir ane melah baane mimpin pasamuane, patut kajiang tikel ping pindo, kapingarep ane matuyuhang dewek buat mapidarta muah ngurukang.\n18Sawireh ada kakecap di Cakepan Sucine buka kene: “Edaja krosoina bungut sampine ane nenggala”, muah kecap ane lenan:“Asing-asing anake ane magae patut nampi pikolihnyane”.\n19Edaja padingehanga dedalihan anake marep teken salah tunggil panglingsire, sajaba yening ada saksinne ajaka dadua wiadin ajaka tetelu.\n20Anake ane madosa glemekinja ia di arepan anake liu, apanga anake ane lenan tusing bani ngae dosa.\n21Di ayun Ida Sang Hyang Widi Wasa muah Ida Sang Kristus Yesus muah paramalaekate ane suci, tiang kedeh miteketin cening, apanga cening teleb tur tusing bingbang ninutin pitutur-pituture ene tur edaja matuju mua sajeroning laksanan ceninge.\n22Sajeroning ngayah teken Ida Sang Panembahan edaja kadropon ngungkulang lima sig anake. Edaja bareng milu teken dosan anake lenan; tangarinja apanga dewek ceninge suci nirmala.\n23Eda cening nginem yeh dogen, nanging nginemja yeh anggur abedik buat kasegeran ceninge, sawireh cening pepesan nyakitang basang.\n24Ada makudang-kudang anak ane sinah pesan dosanne tur dosannyane lakar malunan katepasin; nanging dosa-dosan anake lenan, manian mara lakar ngenah.\n25Aketo masih laksana ane ayu lakar sinah pesan, yen tusing sinah pasti tusing sida baana ngengkebang.


Warih - Warih\nSaking irika lantas turun temurun warih idane nyentanayang ring pakarangan tiange.\nSince then, generation after generation, he continued his legacy in my hometown.\nWarih Sang Arjuna sane pinih untat inggih punika Sang Parikesit.\nIn Balinese: Ring abad 18, Kerajaan Badung ngutus silih tunggil warih saking Puri Pemecutan ka wewidangan Kusiman mangdane nabehin tameng wewidangan mangda nenten kaserang olih musuh.\nIn Balinese: Pianak sakadi punika ageng pesan papannyane, tan bina kadi warih utawi koratan.\nIn Balinese: Wenten kalih dangsil sane pacang kalinggihin antuk warih santanan raja Klungkung lan karangasem.


Mazmur 23 (BALI)\n<< Mazmur 23 >>\n1Ida Sang Hyang Widi Wasa dados pangangon titiange. Titiang nenten jaga naenin kakirangan.\n2Ida ngicen titiang mararian ring tegale sane padangne lumlum miwah nuntun titiang ngungsi ka kalebutan toyane sane tis tur ening.\n3Ida mapaica kakuatan anyar ring titiang. Ida nuntun titiang ring margine sane patut, sakadi sane sampun janjiang Ida.\n4Duh Ratu Sang Hyang Widi Wasa, yadiastu titiang mamargi nglintangin genah sane peteng dedet, titiang nenten pacang ajerih, santukan Palungguh IRatu ngiangin titiang. Teteken miwah gegaman Palungguh IRatu nyayubin titiang.\n5Palungguh IRatu nyawisang pangan kinum pabuat titiang, ring genah sane prasida kakantenang antuk meseh-meseh titiange sami. Palungguh IRatu nyapa titiang waluya sakadi tamiu sane agung, tur ngebekin gelas titiange ngantos maliah.\n6Titiang uning, mungguing kabecikan miwah sih pasuecan Palungguh IRatu jaga ngiangin titiang sapanjang urip titiange, tur wisman Palungguh IRatune jaga dados padunungan titiange sakantun titiange urip.


Geguritan Arya Tangkas | sastra bali\nHome Sastra Geguritan Geguritan Arya Tangkas\nSwasti astu atur titian ngawit, Mogi Betara kawitan sueca, Nyirat wara nugrahane, Cihna bakti titian katur, Mangkin titian katur, Mangkin titian ngayah ngurit, Arya Tangkas murdan gita, Titiang pangkah nganggen kidung, Anggen suluh kahuripan, Atur titian akeh ten manut ring indik, Ledang ugi ngampurayang.\n1. PUPUH SINOM\nMaring Klungkung madeg nata, Sri Dalem Ketut Ngelesir, Abih patih Arya Tangkas, ring Kertalangu mapuri, madue putra asiki, Tangkas Dimade kawuwus, Bagus kadi Hyang Semara, solah dane sadu budi, Aji Budi, Lintang saying maring putra.\n2. PUPUH SINOM\nRaris wenten anak prapta, Tangkas Dimade nakenin, “Parab jero sapa sira, Napi wenten ruruh mriki ?”, Sang Atiti gelis nyawis, “Mamor wastan titian Ratu, Titiang makta suwala patra, Swala patran Dalem pingit, Jagi katur, maring aji Arya Tangkas”.\n3. PUPUH MIJIL\nRaris muus, Dane putra gelis, “Ampurayang jero, Mangkin ten wenten ajin titiange, Nuni ka tegal mapikat paksi, Ring sampune lingsir, Wawu ida rauh”.\n4. PUPUH MIJIL\nNimbal nyaur, I Mamor ne mangkin, “Yan punika reko, Tulungin ja dewek titiange, Aturang ja swala patra niki, Maring dane aji, Prade sampun rauh”.\n5. PUPUH MIJIL\nSakeng nulus, Dane putra raris, Nampi surat kaot, Kagenehang ring duur mejane, I Mamor matilar sada gelis, Ring sampune lingsir, Arya Tangkas rauh.\n6. PUPUH PUCUNG\nKenyem alus, Tangkas Dimade mawuwus, “Kenak aji prapta, Nuni wenten anak prapti, Kucap ipun, Maka Dutan Ida Dalem.\n7. PUPUH PUCUNG\nIpun rauh, Makta swala patra tuhu, Katur maring yayah, Durusang aji ngwacenin”, Sapuniku, Atur dane bakti pisan.\nArya Tangkas raris ngucap, “Encen surate ‘nto cening”, Sang putra raris ngaturang, Swala patra maringaji, Arya Tangkas gelis ngambil, Tur ngwacen rerepi iku, Nadak bawan dane ucem, Maplengek baos ngerimik, daah-duuh, Namplak paa nyesel raga.\n9. PUPUH MASKUMAMBANG\n“Duh Betara, Titiang nyewaka ring Gusti, Baktin titian ajeg, titian mugpug dusta sami, mangda jagate rahajeng.\n10. PUPUH MASKUMAMBANG\nSakewanten, Dusta corahe ne mangkin, Jeg ipun magenah, Ring dewek titiange wiakti, napi wenten iwang titian”.\n11. PUPUH MASKUMAMBANG\nDane Oka, Raris mataken ring aji, “Aji dewan titiang, dados aji nadak sedih, Napi sane mangawinang?”.\n12. PUPUH PANGKUR\nArya Tangkas raris ngadeg, Netrane nirek praraine barak biing, ngucap ring putra banglus, “Jlema nista saja iba, Sayang kai teken iba sing mangitung, nuntun iba selid sanja, solah iba apang luih.\n13. PUPUH PANGKUR\nDadi kene solah iba, Matungkas pesan teken pangaptin kai, Solah ngletehin negantun, Pangkah teken Ida Dalem, Diapin iba panak kaine abatu, kai tusing pariangen, urip iba bancut kai”.\n14. PUPUH GINADA\nWawu punika sang yayah, Sang putra kemengan gati, Ten uning ring parindikan, Raris matelanan matur, “Inggih aji dewan titian, ledang aji, Miarsayang atur titiang.\n15. PUPUH GINADA\nBakti titian maring Dalem, Sakeng riin nyantos mangkin, Sampunang ja pangkah nyoba, Maliat titian ten purun, Ledang aji mangayunang, Wenten manggih, titian masolah dursila”.\n16. PUPUH GINADA\nGusti Biang ngucap nimbal, “Kayun-kayunang ja beli, Sira maosang Sang Putra, Masolah sane ten patut, Dursila ring Ida Dalem, Siang wengi, Sareng titian ring jeroan”.\n17. PUPUH DURMA\nArya Tangkas muus “ne tegarang baca, Surat Dalem seken gati, Nitah ngamatiang, Ane ngaba surat Ida, Wireh solahne durbudi, Tura ne ngaba, Panak I raga apadidi”.\n18. PUPUH DURMA\nOkane raris kaoros ngungsi setra, Raris ngucap sada nengkik, “Ih jlema dursila, Satondene iba Bangka, Enggalang malu mabakti, Pang Atman iba, Di niskala tusing paling”.\n19. PUPUH SEMARANDANA\nSang putra raris manangis, “Inggih Ratu Hyang Betara, Prade yukti titian kaon, Durus lebok atman titian, Prade titian nenten iwang, Titiang nunas suecan ratu, Icen titiang linggih melah”.\n20. PUPUH DURMA\nRing sampune dane putra puput muspa, Kayunne lascarieng pati, matur ring sang Yayah, “Inggih aji dewan titian, Yan ten dados andeg malih, Mangkin durusang, Bancut urip titian gelis”.\n21. PUPUH DURMA\nArya Tangkas mangunus keris pusaka, Tan madue kayun asih, Okane karancab, sapisan ngemasin seda, Atmane malecat gelis, Para Dewata, Mendak antuk Joli Manik.\n22. PUPUH SINOM\nWawu seda Ida Putra, Tedun sabeh sanding rawi, Cihna sedan sang susila, Arya Tangkas bingung paling, Layon okane kalingling, Metu nyesel maring kayun, Raris ngelut layon oka, “Cening ampurayang aji, lalis ajung, mancut premanan I Dewa.\n23. PUPUH SINOM\nYen cening sing matiang yayah, Aji kesengguh sing bakti, Nah mara sji matlektek, Ulihan ngetohang bakti, Pianake nemasin urip, Nirdon aji matih agung, Pegatin perti sentana”, Arya Tangkas budal raris, Nyungkan kayun, Siang wengi nyesel raga.\n24. PUPUH GINADA\nGatran dane Arya Tangkas, Nyedayang oka padidi, Kapireng olih Sri Dalem, Tan sipi kagiat Sang Ratu, Raris mangutus parekan, Ngandikain, Arya Tangkas ka puri.\n25. PUPUH GINADA\nArya Tangkas Nenten tulak, Ring Ida Dalem manangkil, Dalem raris mawecana, “Kenken unduk Paman Agung, Nyalanang titah manira, Nyungsang Gati, Teken pangapti manira”>\n26. PUPUH GINADA\nArya Tangkas matur nimbal, “Titiang rauh mikat paksi, Panak titian makta surat, Ring surat punika mungguh, Ne ngaba patut matiang, Reh durbudi, Maring anggan Ratu Dalem”.\n27. PUPUH SINOM\nIda Dalem raris ngucap, “Suba krasa baan mami, Duges Paman tusing jumah, Mamor ngaba surat mami, Ia patut mgemasin mati, Wireh langgana ken ingsun, Panak Paman nampi surat, Tur Paman tusing nyelehin, Gelis mancut, Jiwa pramanan pianak.\n28. PUPUH SINOM\nBaktin Paman teken gelah, Tusing ada manyamenin, Manira suksema pesan, Nanging ada nyangsih bedik, Wiwekane sing kagisi, Kala mundut titah ingsun, Ento ne ngawinang Paman, Nepukin unduke jani, Salah sengguh, Panak beneh bakat matiang.\n29. PUPUH PUCUNG\nIngsun weruh, Paman pasti nyesel kayun, Eda Paman sebet, Luh Kayu Mas rabin mami, Icen ingsun, Paman manganggon kurenan.\n30. PUPUH PUCUNG\nRabin ingsun, Mobot tigang sasih sampun, Ditu warih nira, Eda Paman manyampuhin, Benjang pungkur, Embas putran nyambung warga.\n31. PUPUH GINANTI\nArya Tangkas raris matur, “Pican ratu luih gati, wantah suksma atur titiang”, Raris dane nglungsur pamit, maring jero sampun prapta, Gusti Biang nyanggra aris.\n32. PUPUH GINANTI\nArya Tangkas raris nutur, Nartayang indike mangkin, Gusti Biang ledang pisan, Mamenyan asih kumasih, Raris embas dane putra, Muwabawa bagus pekik.\n33. PUPUH DURMA\nPangeran Tangkas Kori Agung parab putra, Bakti maring ibu aji, Solahe susila, Dane maneduang warga, Tangkas Kori Agung luih, warga utama, wari Dalem ne wiakti.\n34. PUPUH DURMA\nSapunika katur Gita Arya Tangkas, Patih Agung satieng Gusti, Anggen tetuladan, Baktine ring murdan jagat, Kirang langkung sinampuri, Ngiring puputang, Sineb antuk prama Santi.\nPrevious articleGeguritan Yadnyawati


Mazmur 43 (BALI)\n<< Mazmur 43 >>\n1Duh Ratu Sang Hyang Widi Wasa, sinahangja mungguing titiang puniki tan paiwang, tur belaninja wicaran titiange marep ring jadmane sane tan pawidi.\n2Palungguh IRatu sane dados pasayuban titiange. Punapi awinannya Palungguh IRatu nilar titiang? Punapi awinannya titiang tan rered-rered nandang sangsara malantaran kawirosan meseh-meseh titiange?\n3Paicayangja galang miwah kapatutan Palungguh IRatune, mangda galang miwah kapatutane punika nuntun titiang tur ngajak titiang mawali ka Sion, bukit Palungguh IRatu sane suci, miwah ka Perhyangan Agung Palungguh IRatune, genah Palungguh IRatu malinggih.\n4Duh Ratu Sang Hyang Widi Wasa, irika titiang jaga ngungsi pamorboran aturan druen Palungguh IRatune. Palungguh IRatu sane dados wit kaliangan titiange. Titiang jaga nabuh rebab titiange tur makidung muji Palungguh IRatu, duh Ratu Sang Hyang Widi Wasa, Widin titiange.\n5Punapi gunanipun titiang kalintang sedih? Punapi gunanipun titiang kalangkung meweh? Titiang jaga tansah ngajap-ajap Ida Sang Hyang Widi Wasa juru rahayu miwah Widin titiange tur titiang malih jaga muji Ida.


Mikukuhang Sang Angawérat ring Kapatutan Basa, Aksara, miwah Sastra Bali - Suara Saking Bali\nHome / Ésai / Kakawian / Mikukuhang Sang Angawérat ring Kapatutan Basa, Aksara, miwah Sastra Bali\nMikukuhang Sang Angawérat ring Kapatutan Basa, Aksara, miwah Sastra Bali\nSuara Saking Bali 00:58 Ésai, Kakawian\nOlih: I Gusti Bagus Wéda Sanjaya\nSumber Gagambaran; balinewsnetwork.com\nKawéntenan basa Bali sané naénin tamis-tamis padem, mangkin sampun saka kidik mawali maurip. Tan bina sakadi kawentenan méga sané ngawinang basa Baliné remrem, saka kidik sampun katampuh angin. Basa Baliné ngawit masunar malih.\nSunaran utama sajeroning kawéntenan basa Baliné nénten wénten tios wantah embasnyané Peraturan Gubernur Bali Nomor 80 warsa 2018 indik basa, aksara, miwah sastra Bali. Pergub punika misaratang kawéntenan rahina mabasa Bali, inggih punika nyabran rahina Wrespati mangda maka sami pegawé, guru, miwah siswa ring sajebag Bali prasida mabasa Bali sajeroning mabebaosan. Tiosan ring punika, papan nama instansi pameréntah wiadin swasta taler kaaptiang prasida ngunggahang aksara Bali.\nRing sajeroning nyanggra kawéntenan Pergub punika, krama Bali masikian ngicénin panampén sané becik tur mapidabdab sapunapi mangda prasida mabasa Bali sané patut tur anut ring tata titi tur anggah-ungguhing basa. Bilih-bilih ring sajeroning widang formal, minakadi rapat sané kalaksanayang ring rahina Wrespati majanten taler patut ngunggahang basa Bali. Bali ngranjing ring era baru basa Bali.Sakéwanten metu raris pikobet, duaning akéh widang pakaryan sané nénten prasida kabaosang wiadin kasobyahang antuk basa Bali utawi durung kauningin basa Balinnyané. Kruna-kruna ring widang pendidikan, pariwisata, kesehatan, miwah sané lianan, sané sampun ketah kaucapang sakéwanten durung janten kaserep ring basa Bali jagi ngawinang metu manah kagok rikala ngunggahang, bilih-bilih ring basa sesuratan.\nPinaka imba, kruna basa Indonésia ‘wajib’ prasida kaimbangang ring kruna ‘patut’ sajeroning basa Bali, mawinan lengkara ‘Ia wajib hadir jam 7 pagi.’ Prasida kabasa-Baliang dados ‘Ipun patut rauh ring galah 7 semeng.’ sakéwanten yening wenten kruna ‘pelajaran wajib’ karasa nenten anut yening dadosang ‘paplajahan patut’. Napiké prasida kaunggahang kruna ‘paplajahan wajib’ utawi sapunapi?\nAsapunika taler ring kawéntenan aksara Bali sané kaunggahang sajeroning nyurat wastan jalan, wastan kantor, wiadin sané lianan. Kantun akéh sané nénten janten kapatutannyané. Minab kantun leket ring manah iraga, daweg dané Gubernur Bali ngresmiang aksara Bali ring airport I Gusti Ngurah Rai, wénten sané ngemanahin sesuratan aksara Bali ‘I Gusti Ngurah Rai’ sané kaunggahang punika nénten nganutin pasang aksara Bali.\nTios ring punika, sesuratan ‘Kantor Bupati’ antuk aksara Bali ring soang-soang kabupatén taler kantun mabinan. Wénten sané ngunggahang aksara wrehastra, wénten taler sané ngunggahang ‘bakembang’ miwah ‘suku ilut’. Sané encén sujatiné sané patut? Ring kuuban provinsi miwah kabupatén manten sampun receh indik kapatutan aksara, majanten ring genah wiadin galah lianan, akeh krama Bali sané manggihin pikobet sané pateh sakadi asapunika.\nRaris, ring dija iraga patut masayuban yéning manggih pikobet sajeroning nyurat aksara Bali? Utawi rikala iraga nénten uning basa sané patut kaunggahang sajeroning ngentosin basa Indonésia, sira sané patut katakénin?\nSilih tunggil sané prasida pinaka genah masayuban, genah mapitaken indik kawéntenan pikobet punika wantah sameton penyuluh basa Bali. Kawéntenan penyuluh basa Bali ring soang-soang désa nganutin Pergub Bali nomor 19 warsa 2016 puniki majanten sampun akéh makta pikenoh becik ring kawéntenan basa, aksara, miwah sastra Bali. Sakéwanten, ngantos mangkin kantun karasayang linggih para penyuluh ring desa durung becik katampenin olih krama desa. Waluya kirang caling, taksu para penyuluh pinaka sang kagugon sajeroning basa miwah aksara durung prasida karasayang. Nepasin kawéntenané punika, para penyuluh sapatutné madué tedung paneeb ring provinsi sané prasida nedungin tur kacumponin pinaka angawerat ring basa, aksara, wiadin sastra Bali.\nYéning selehin ring sajeroning Pergub nomor 80 punika, ring pasal 9 kabaosang Gubernur ngwangun Lembaga Bahasa, Aksara, dan Sastra Bali sané madué swadharma sajeroning ngicénin perlindungan, pengembangan, pemanfaatan, miwah pembinaan sajeroning pemajuan basa, aksara, miwah sastra Bali. Yéning baosang indik kawéntenan lembaga puniki, sepatutnyané prasida pinaka angawérat utama sajeroning maosang indik basa, aksara, miwah sastra Bali majalaran antuk ngwentenang pasamuhan alit wiadin pasamuhan agung basa Bali.\nKawéntenan Lembaga Bahasa, Aksara, dan Sastra Bali puniki taler ngantos mangkin durung leket ring kauripan krama Bali. Durung akéh sané uning kawéntenan miwah linggih lembaga sané sujatiné dahat mapikenoh puniki. Yéning iraga nelisikin ring google indik kawéntenan lembaga puniki, taler durung akéh artikel wiadin orti sané maosang. Sané munggah, wantah orti indik pasamuhan alit warsa 2019, sakéwanten taler nénten nyarca pikolih saking pasamuhan punika.\nLembaga sané kawangun antuk para wagmi, wikan, sajeroning basa, sastra, budaya, wiadin seniman puniki patut kaicén linggih sané luih ring wewidangan provinsi Bali. Krama Bali supatutné rumasa madué panedung sajeroning pikobet basa, aksara, wiadin sastra Bali. Sang sané kajudi pinaka angga lembaga puniki patut kacumponin tur kajunjungang olih krama Bali. Lembaga Bahasa, Aksara, dan Sastra Bali patut pinaka angawerat sajeroning kapatutan basa, aksara, wiadin sastra Bali.\nSané pinih utama sajeroning ngaryanang linggih luih ring kawéntenan lembaga puniki, wantah pidabdab nyobyahang utawi sosialisasi majeng ring krama Bali indik kawéntenan genah nepasin pikobet sajeroning basa, aksara, wiadin sastra Bali. Bilih-bilih, mangda para yowana Bali uning ring kawéntenan lembaga puniki, patut kasobyahang nganutin pamargin aab jagat, minakadi kawentenan media sosial miwah media sané lianan.\nLembaga puniki taler kaaptiang madué nara hubung sané prasida katakénin nyabran galah indik pikobet sajeroning basa sané kapanggihin olih krama Bali. Indayang kayunin sapunapi dangan iraga pinaka krama Bali yéning manggihin pikobet sajeroning mabasa Bali, wantah kirim pesan ring FB utawi Instagram, utawi taler majalaran whatsapp mangda prasida manggihin pamargi. Rikala pacang makarya plang nama instansi, wantah ngirim émail ring lembaga puniki sampun prasida kaselehin sesuratan aksara Baliné napi sampun nganutin pasang aksara napi durung.\nKawéntenan sameton penyuluh basa Bali taler mangda sairinga ring kawéntenan lembaga puniki, mawinan sameton penyuluh prasida pinaka prakanti lembaga bahasa, aksara, miwah sastra puniki sajeroning nyobyahang kapatutan basa, aksara, wiadin sastra Bali. Saparindik basa sané patut kasobyahang, minakadi kaiwangan-kaiwangan sané ketah kapanggih, utawi pikobet-pikobet sané akéh katakénang raris kasobyahang majalaran antuk media sosial sakadi vidéo ring youtube, poster miwah meme ring FB wiadin Instagram.\nMajalaran kawéntenan tedung sané kukuh punika, penyuluh basa Bali jaga prasida ngukuhang linggih pinaka sang kagugon sajeroning basa, mawinan para panglingsir sutindih miwah satinut ring kawéntenan lembaga basa Bali sané mawibawa. Taler ring pagubugan para yowana, penyuluh basa Bali prasida pinaka pangiyus utawi raos mangkin kabaos infuencer sajeroning mabasa Bali.\nYéning sampun prasida sakadi asapunika, mabasa Bali jagi katon luih turmaning ngwetuang rasa bangga ring manah para yowana. Asapunika taler linggih lembaga bahasa, aksara, dan sastra Bali jagi sayan kapikukuhang ring arsa sameton Bali, turmaning kacumponin pinaka sang angawérat sajeroning kapatutan basa, aksara, wiadin sastra Bali.\nPungkuran krama Bali pacang sayan cacep mabasa Bali, miwah ngunggahang aksara Bali pinaka silih tunggil kahanan Bali era baru.\nKari wénten madué pikobet ring basa Bali? Hubungi Lembaga Bahasa, Aksara, dan Sastra Bali!\nMikukuhang Sang Angawérat ring Kapatutan Basa, Aksara, miwah Sastra Bali Reviewed by Suara Saking Bali on 00:58 Rating: 5


Takut - kamus bahasa bali\n"Afraid of spilling a drip, resulting in spilling the whole thing”; refers to someone who is hesitant about doing something. risky, like spending a little money with the result that, in the long run, he loses money anyway\nIn Balinese: Ada masè anè inguh naanang takut.\nIn Indonesian: Ada juga yang berusaha tenang untuk menahan rasa takut.\nIn Balinese: Melarapan sektor puniki, mangdane Krama Bali utamane Truna-Truni Bali, nenten dados takut terjun ring sektor pertanian antuk ngewantu perekonomian Bali, Duaning Bertani nenten harus Daki.\nIn Balinese: Berita hoake punika sanger ngerugiang masyarakat lan dados malapetaka mawinan ngeranayang masyarakate bingung, tur merase takut.\nIn Balinese: Eda takut…, merine bengil ento mula kai ane ngaba.\nIn Balinese: I Tonya takut tan kadi-kadi ngenot madik malelam.\nIn Balinese: Antuk awanan punika warga takut pisan teken virus piniki.\nIn Balinese: Nanging tiang takut ngajak virus corona ane mare-mare ngehebohang gumine ene.\nIn Balinese: Tiang takut.\nIn Balinese: enu ke jani COVID-19 dadi gering ane ngae semeton mekejang takut?\nIn Indonesian: apakah COVID-19 tetap menyeramkan?\nIn Balinese: Lianan punika, parilaksana iraga tekening pengungsi punika inggih ipun nenangin pikayun pengungsi punika mangda nenten takut lan trauma antuk napi sane dados penyengkala ipun.\nIn Balinese: Berita-berita sekadi punike sane ngaenang irage takut, karena berita tersebut terlalu di lebih-lebihkan.\nIn Balinese: Anaké di bancingah pada pablesat mlaib Takut tekén naga.\nIn Balinese: Sasampunne punika, malih pemerintah pastika wajib nyaga para pengungsi olih para dokter minakadi wenten sane sungkan, lan para polisi lan tentara mangda para pengungsi nenten jejeh tur takut.\nIn Balinese: Yadin iba makampid lumbang, kai tusing takut.\nIn Balinese: Mekite pesu nanging takut teken pecalange, yen iraga lewat ngawag-ngawag sinah suba lakar masemprot.\nIn Balinese: Suwe sampun ngamargiang #dijumahdogen pastika dot pesan mabalih film di bioskop nanging takut keni virus.\nIn Balinese: Yening kari takut bepergian care dugasne normal,dados memanfaatkan media sosial lan teknologi sane lianan apang tetep iraga aktif di masa pandemi niki.


1 Korintus 10 (BALI)\n1Parasemeton, tiang meled mapakeling semeton sami, indik pamargin leluur iragane nguni ngiring Dane Musa. Dane sami kasayubin antuk mega, tur sami pada nglintangin Segara Abang saha rahayu.\n2Sajeroning megane punika miwah sajeroning segarane punika dane sami pada kalukat dados pangiring Dane Musa.\n3Dane sami pada ngajengang roti sane pateh, inggih punika ajengan rohani,\n4tur sami pada nginum inuman sane pateh, inggih punika inuman rohani. Dane sareng sami nginum saking batu rohani sane nyarengin dane. Batune punika tan lian, inggih punika Ida Sang Kristus ngraga.\n5Nanging yadiastu kadi asapunika, akeh saking pantaran danene sane tan kaledangin antuk Ida Sang Hyang Widi Wasa, punika awinannya sawan danene mauyagan ring tegal melakange.\n6Paindikane punika, makasami dados conto buat iraga, buat mapakeling iraga, mangda iraga sampunang jaga ngedotang paindikan-paindikan sane tan patut, pateh sakadi sane kalaksanayang antuk leluur iragane nguni.\n7Samaliha mangda sampunang iraga nyumbah arca-arca sakadi sane sampun kamargiang antuk makudang-kudang leluur iragane, sakadi sane sampun kasuratang ring Cakepan Sucine: “Lantas anake ento pada negak laut pada mangan nginum; sasubane ento lantas pada maigel-igelan.”\n8Sampunang pisan iraga macecabulan sakadi sane sampun kalaksanayang olih makudang-kudang leluur iragane punika, sane ngawinang dane seda sareng tigalikur tali akehipun sajeroning arahina.\n9Tur sampunang pisan-pisan iraga mintonin Ida Sang Panembahan, sakadi sane sampun kamargiang antuk makudang-kudang leluur iragane kantos dane seda cotot ula.\n10Tur sampunang pada pakrimik, sakadi sane sampun kalaksanayang antuk makudang-kudang leluur iragane nguni, kantos dane kasedayang antuk Malaekat Patine.\n11Indike punika sami sampun nibenin dane, minakadi dados conto, pabuat anak tiosan, tur makasami kasuratang mangda dados pakeling buat iraga sane urip ring masane mangkin, inggih punika ring masa pamuput jagate.\n12Punika awinanipun sapasiraja sane marasa ring dewekipune kukuh, patut tansah yatna, mangda sampunang ipun labuh.\n13Gegodan-gegodan sane sampun nempuh ragan semetone, punika gegodan sane taler biasa nempuh sawatek manusane. Ida Sang Hyang Widi Wasa punika satia tuu, punika awinannya Ida tanja pacang manggayang parasemeton kagoda langkungan ring kakuatan semetone. Rikalane semeton keni gegodan, Ida jaga mapaica kakuatan, mangda semeton mrasidayang ngarepin gegodane punika tur ngluputang semeton saking gegodane punika.\n14Duaning punika parasemeton sane kinasih, kelidin pisan indik nyumbah arca punika.\n15Tiang matur ring semeton sakadi anak sane wicaksana. Becikang makayunin atur tiange puniki!\n16Yening iraga nginum saking gelas sane madaging merta, tur pabuat gelase punika iraga matur panyuksma ring Ida Sang Hyang Widi Wasa, boyake punika patunggilan sajeroning rah Ida Sang Kristus? Samaliha rikala iraga nunas roti sane gompes-gompes iraga, boyake punika patunggilan ring anggan Ida Sang Kristus?\n17Santukan roti punika wantah abungkul, dadosipun iraga puniki yadianja sareng akeh, nanging dados mawak tunggal, santukan iraga sareng sami pada ngajengang roti sane abungkul punika.\n18Becikangja nlektekang bangsa Ibranine: Anake sane polih ngajengang ajeng-ajengan sane katurang ring genah aturane, ipun taler polih duman ngaturang ayah ring genah ngaturang aturane punika.\n19Punapike sane tuek tiang antuk baos tiange puniki? Punapike arca-arca wiadin bebanten sane katurang ring arca-arca punika sawiakti mapikenoh?\n20Sane tuek tiang inggih punika: mungguing bebanten anake sane katurang ring genah aturan arca-arcane, boyaja katurang ring Ida Sang Hyang Widi Wasa nanging katurang ring setan-setan. Tiang tan lila, yen semeton matunggilan sareng setan-setane punika.\n21Semeton nenten patut nginum saking gelas Ida Sang Panembahan, wusan punika raris nginum saking gelas setane. Semeton nenten patut sareng-sareng ngajengang ring perjamuan Ida Sang Panembahan, wusan punika raris ngajengang ring perjamuan setan punika.\n22Punapike iraga mamanah mangda Ida Sang Panembahan iri ring pakayunan Idane? Punapike iraga mitaenang, mungguing kuasan iragane langkungan ring Ida?\n23Wenten anak mabaos kadi asapuniki: “Iraga dados malaksana sakita karep iraga.” Punika sawiakti, nanging boyaja makasami mapikenoh buat iraga. Iraga dados malaksana sakita karep iragane, nanging boyaja makasami becik buat iraga.\n24Sampunangja wantah makayunin kabuatan semetone niri kewanten, nanging patut taler semeton sareng-sareng makayunin kabuatan anak tiosan.\n25Semeton dados ngajengang sawatek ulame sane kadol ring pasar, saha tan perlu nureksain, malantaran sumelang pakayunan semetone.\n26Santukan kecap Cakepan Sucine sapuniki: “Jagate miwah sadagingipun sami punika druen Ida Sang Panembahan.”\n27Yening semeton kaundang majengan antuk anak sane tan pracaya ring Ida Sang Panembahan, tur semeton taler sampun nampi undangane punika, ajengangja saluiring sane kasodaang pabuat semeton saha tan perlu malih nureksain malantaran semeton marasa sumelang ring kayun.\n28Nanging yen wenten anak mabaos ring semeton: “Ajeng-ajengane puniki surudan arca!” Yen asapunika sampunangja ajenga surudane punika, lantaran wenten semeton sane maosang miwah malantaran semeton sumelang ring kayun.\n29Sane dados tetujon tiange, boyaja sumelang ring pakayunan semetone niri, nanging sumelang ring manah anake sane lianan punika. Menawita wenten semeton sane mataken: “Napi awinanipun kabebasan tiange kawatesin antuk sumelang manah anak lian?\n30Yening tiang sampun ngastawa matur panyuksma ring Ida Sang Hyang Widi Wasa buat dedaarane sane tunas tiang, napi awinanipun anake nyadcad tiang ulihan tiang nunas dedaaran sane sampun astawayang tiang punika?”\n31Napija luire sane laksanayang semeton, yadiastun mangan wiadin nginum, laksanayangja punika sami buat ngluihang Ida Sang Hyang Widi Wasa.\n32Sampunang pisan semeton kantos ngawinang santul pakayunan semetone tiosan. Yadian ipun punika anak Yahudi wiadin anak Yunani, wiadin pasamuan druen Ida Sang Hyang Widi Wasa.\n33Tinutinja tiang! Tiang setata ngusahayang mangda mrasidayang ngardi liang manah anake sami ring saluiring paindikan. Nanging boyaja buat kapentingan tiange, sakewanten buat kapentingan anake sareng akeh, mangda anake punika sami prasida karahayuang!\nDownload Audio MP3 (1 Korintus 10):


Ngiring Magirasan Ngwangun Ekonomi Baline - BASAbaliWiki\nNgiring Magirasan Ngwangun Ekonomi Baline\nIda Bagus Mahayana Putra_Mahasaba\nNGIBUR BALI Ngiring Bangkit Ngewangun Perekonomian Bali\nPulo Bali pinaka silih tungkil pulo seribu pura. Pulo Bali sans kabaos genah pariwisata sane becik tur asri puniki ngawinang akeh para wisatawan sane malancaran ka Bali. Nanging sampun awarsa Pulo Bali keni virus sane kabaos virus corona utawi virus covid-19. Virus corona utawi virus covid-19 puniki wantah sinunggil virus sane ngawetuang pinungkan infeksi saluran pernapasan dangan rahat ngantos minakadi flu.\nVirus corona utawi virus covid-19 niki maduwe dampak negatif inggih punika sektor perekonomian ring bali tambis-tambis kaon. Sane ngawinang krama bali sukil antuk ngemolihang pangupajiwa. Akeh para krama bali sane keni PHK karana virus corona puniki. Virus puniki taler ngenenin pikobet makadi ring pendidikan. Titiang pinaka mahasiswa anyar ngemargiang pendidikan ring genah soang-soang santukan sekolahan nyane matutup.\nOlih krana punika, wenten sane panggihin titiang anggen nepasin akidik pakibeh ring krama bali ne puniki. Inggih punika antuk maadolan Taluh utawi Adeng . Yening krama bali madolan Adeng majanten sampun iraga maduwe akidik pangupajiwa anggen ngawantu perekonomian ring kulawarga soang-soang. Yening iraga jagi madolan Adeng sampun sapatutnya nganggen sistem sane kreatif. Minakadi ipun mangda madolan ring media sosial. Inggih niki wantah utsaha sane dados kajalanang ring pandemi puniki. Iraga manados krama bali patut stata kreatif yadiastun kari ring situasi pandemi puniki. Ngiring sareng-sareng bangkit ngewangun perekonomian Bali.


Cerita Sutasoma – …blog nak belog…\nRi sampun wulanan, embas putranida lanang, rupa bagus kadi Hyangning Smara katon. Ri kala pamijilanida sang sane sungkan prasida kenak, sane perot prasida paripurna, sabeh sekar sadina-dina, maka cirin pamedal sang luih utama.\nPutrane punika kapepasih Sang Sutasoma, sane mapiteges putra pamijilan suarga, lingga para dewane.\nGelising crita, sampun duhur ida. Wenten pangandikan ida I Aji, mangdane digelis ngruruh rabi, angge nglanturang swadarma keturunan, yening sampun madrue rabi, nglantur pacang madeg agung ring Astina.\nIda Bagawan Kesawa lan Bagawan Mahasidi, taler akeh mapiteket indik asapunapi kaluihan sang ngamong rabi, samaliha malinggih ring Puri, akeh pacang istri anom ayu lan panjroan sane jegeg-jegeg. Arta brana, manik sesocan tan kirang, napi malih ajeng-ajengan, pamekas kaluihan patemon karasmin ring sajeroning pasirepan.\nSakewanten ida Sang Sutasoma, madrue pikayunan sios, wantah ngarahayuang jagat boya ja wantah madeg agung, sakewanten patut taler antuk kasucian adnyana. Kaheningan lan kasucian punika maka dasar ngruruh kauripan sane kerta rahajeng wahya adiatmika. Punika wantah pacang kapanggih yening sampun mintar saking pakebeh pambiaran, ngungsi alas gunung genah nangun yasa. Ida sampun pageh kukuhing pikayunan pacang ngungsi linggih sang para resi ring puncaking Sumeru.\nRi kala tengahing wengi ida mintar saking Puri tan samantara, tan wenten sane uning, dwarane sami tan pauneb, wantah sampun pituduh Hyang. Pamargine nglangkungin pangkung jurang sane madurgama, sami punika kaentap sangkaning pikayunan puguh.\nKanjekan punika raris rauh ida ring tengahing semasana, kacandak olih Ida Betari Bairawi, sane dahat nyejehin pisan, duaning maprabawa aeng, pacang maksa Sang Sutasoma. Duaning saking kaheningan kayun Ida Bairawi, tan pabayu, sekadi kasiratin antuk sanjiwani, maka pamunah sahananing desti. Ri kanjekan punika Dewi Bairawi, nyihnayang kandapan tur mapaica Sanghyang Aji Pamunah sahananing sane makewuhin.\nGelising crita, nglanturang pamargi nyujur Gunung Sumerune, taler sangkaning piteket lan pituduh Ida Betari. Irika kapanggih ring Begawan Kesawa, tur ida mapiteket mangdane ida budal ngamong jagat, jagat sayah, pinakit ngrubeda, maling akweh, panjake kesengsaran.\nIda Sang Sutasoma, masahur tur kenyem, nampenin pituduh Sang Begawan, irika nguningayang parindikan Swadharmaning Sang Angamong Jagat, patut mapikayun sane asah, uning ring Aji Kamandaka, Nitipraya, Darma Sesana, Sesananing Niti, taler pamekas nginengang kasucian panugrahan Hyang Jinamurti.\nRing pasraman ida katurang bhoga sarwa karesian, pala mula lan woh-wohan, sareng sami mapaguneman ring asrama, tur nuturang indik pakeweh-pakeweh ring jagate.\nNyaritayang kawentenan pamijilan Sang Dasabahu, sane matangan dasa. Duaning panugrahan Sanghyang Brahma, ri kanjekan aji lan biyangida nangun yasa nunas mangdane wenten putra. Ida Hyang Brahma maraga aeng nyatur bhuja, nanging kakaonang antuk keheningan kayun sang nangun tapa. Duaning sangkaning panugrahan Sanghyang Brahma, putrane kapesengan Brahmaja. Ida punika raris madeg agung maka kanti Sang Astina.\nNyaritayang Sang Suciloma, marupa raksasa kabinawa, nanging prasida kakasorang olih Sang Jina, sane mapalemah ring Pangeran Agra Kumara. Sakewanten Sang Suciloma tan kapademang, mawali ka Ratnakanda, tur ninutin pamargin Budapaksa.\nRi kala punika medal Ida Dewi Basundari, mapiteges ring Sang Sutasoma, mangda prasida ngayomin jagate sami, sane metu sangkaning manah karaksasan.\nRi sampun asapunika malih Sang Sutasoma kasarengin olih Bagawan Kesawa, nglanturang pamargi, kacandak olih Sang Durmukha/Gajamukha/Gajahwaktra, sane makilesan ring taru Kepuh, ida Sang Sutasoma katurin mangdane tan nampek ring wit Kepuhe punika, duaning punika genah Sang Durmukha. Sakewanten Sang Sutasoma pisereng kayunne, kala irika metu siat ageng, Sang Durmukha kaon, raris ninutin Budapaksa.\nGajahwaktra dados sisya setata ngiring sapamargin Sang Sutasoma, ring sajroning pamargi, kacandak olih naga agung. Naga punika pacang kapademang olih Sang Gajahwaktra, nanging kapialangin olih Sang Sutasoma. Nagane dados sisyan Sang Sutasoma.\nSamaliha ida Sang Sutasoma mapanggih ring macan sane jagi maksa pianakipun. Raris kalangin oleh Sang Sutasoma, tur ida maka wala ngentosin pianaknyane, mangdane ida dados tatedan ipun i macan. Ri sampun Sang Sutasoma seda olih i macan, rawuh Ida Sanghyang Indra ngurip Sang Sutasoma. Macan kaon raris dados ninuti Jinapaksa.\nRaris maka sami sisyan ida kapaica kaweruh kadarman manut ajah-ajahan Buda sane mawasta Catur Arya Satyani, papat kawentenan ring jagate, makadi : uripe puniki wantah sengsara, kasengsaran punika wenten sane ngamawinang, sane ngamawinang punika prasida kaicalang, wenten margi anggen ngicalang.\nSang Sutasoma nglanturang semadi ring puncak Gunung Sumerune, ri kala punika kagoda antuk widiadara/i, sakewanten tan prasida. Raris Hyang Indra matemahan widiadara/i, tur nyembah cokor Sang Sutasoma, Sang Sutasoma ical tan pajamuga, tur kanten Hyang Wairocana, irika Sang Sutasoma polih panugrahan Hyang Indra.\nSesampun puput nglarang semadi, kasarengin antuk para sisya pacang mawali ka Astina, nyingak aji pingkalih biangidane. Ring tengahing margi kapanggih Sang Dasabahu sedeng ngawentenang siat ring Sang Purusada.\nRi kanjekan punika Sang Purusada sampun ngejuk pararatu 99 diri, mangda jangkep dados satus. Sane karuruh wantah Sang Prabu Jayawikrama, Sang Jayawikrama tan kayun dados bebandan, raris seda ring payudan, rabine sedang mapulang geni.\nRi kala punika Sang Sutasoma kayun ngentosin pararatune sane kantun dados bebandan, Sang Purusada tan prasida ngaonang Sang Sutasoma, sangkaning kaheningan kayun Sang Buda. Sang Purusada raris ngawikonin, pacang nyujur kamoksan. Sang Sutasoma budal ka Astina, nabdabang jagat madasar Jinamurti.\nThis entry was posted in Cerita Rakyat and tagged Agra Kumara, Aji Kamandaka, Bagawan Mahasidi, Brahmaja, Catur Arya Satyani, cerita rakyat, Darma Sesana, Dewi Basundari, Durmukha, Dyah Pradnyadari, Gajahwaktra, Gajamukha, Hyang Jinamurti, Nitipraya, Prabu Jayawikrama, Prabu Mahaketu, Sang Dasabahu, Sang Jina, Sang Purusada, Sang Suciloma, Sesananing Niti, Sutasoma. Bookmark the permalink.\n← Candi Agung Gumuk Kancil – Simbul Persatuan Warga Jawa dan Bali\nPurana Pura Puseh Kangin →


Matius 14 (BALI)\n1Daweg punika gatra indik Ida Hyang Yesus taler kapireng antuk Sang Prabu Herodes, sane dados raja ring wewengkon Galilea.\n2Ida raris mabaos ring paraprakanggen idane sapuniki: “Kapitui ene suba Dane Yohanes Panglukat. Dane suba matangi uli pantaran anake mati, ento awanane dane mawisesa.”\n3Santukan sane dipidan Ida Sang Prabu Herodes sampun mrentahang mangda ngejuk, mlagbag tur mangkeng Dane Yohanes malantaran indik Dane Herodias, rabin Ida Pilipuse semeton ida sang prabu, sane kambil kanggen rabi antuk Ida Sang Prabu Herodes.\n4Dane Yohanes sering nyembada Ida Sang Prabu Herodes sapuniki: “Ratu tan patut ngambil Dane Herodias.”\n5Sang Prabu Herodes wenten pakayunan jaga nyedayang Dane Yohanes nanging ida ajerih ring anake akeh, santukan Dane Yohanes kabaos maraga nabi.\n6Nanging ring rahina odalan Sang Prabu Herodese, okan Dane Herodias sane istri masolah ring ajeng paratamiune. Sang Prabu Herodes ledang pisan kayunne ngaksi sesolahan anake alit punika,\n7kantos ida saud pangandika, masumpah jaga mapaica napija sane pacang katunas antuk anake alit punika.\n8Sasampune kapasusuin antuk ibun danene, anake alit punika raris matur sapuniki: “Paicayangja ring titiang punggalan Dane Yohanes Panglukat iriki mawadah talam.”\n9Wau mireng atur anake alit kadi asapunika, irika Sang Prabu Herodes rumasa sungsut ring kayun. Nanging santukan ida sampun sauh pangandika tur masumpah, samaliha edalem ring paratamiune, ida raris mrentahang mangda pinunas anake alit kaledangin.\n10Irika ida ngutus utusan mangda munggal prabun Dane Yohanes Panglukat, ring pangkenge.\n11Raris punggalan Dane Yohanes kawadahin talam, tur kapaicayang ring anake alit. Anake alit raris ngaturang ring ibun danene.\n12Wusan punika raris rauh parasisian Dane Yohanes ngambil layon danene tur kapendem. Wusan mendem raris parasisian danene nguningayang paindikane punika ring Ida Hyang Yesus.\n13Sasampune Ida Hyang Yesus mireng gatra indik sedan Dane Yohanes, raris Ida magingsir saking irika nyingidang raga, lunga nglinggihin jukung ngrereh genah sane sepi. Nanging anake sami pada uning ring pamargin Idane, raris sami pada medal ninggal kotannyane, madaat ngetut Ida.\n14Rikala Ida tedun ring pasisi tur ngaksi jadma akeh pisan, irika kadi ketus kayun Idane antuk sih kapiolasan Idane, raris Ida nyegerang sakancan anake sane nandang pinakit sane wenten ring pantaranipune.\n15Sasampune makire wengi, parasisian Idane raris tangkil tur matur ring Ida sapuniki: “Puniki sampun makire wengi, samaliha genahe puniki sepi. Nikayangja anake punika mangda pada mamargi numbas daar ring desa-desa sane nampek iriki!”\n16Nanging pangandikan Ida Hyang Yesus ring parasisian Idane: “Tusingja perlu ia kija-kija, cening patutne maang ia madaar.”\n17Atur danene: “Puniki titiang maderbe roti wantah limang bungkul miwah ulam kekalih.”\n18Pangandikan Ida Hyang Yesus: “Abaja mai!”\n19Raris anake akeh punika kapangandikayang pada negak ring padange. Sasampune rotine limang bungkul miwah ulame kekalih punika ambil Ida, raris Ida tumenga, ngastawa matur panyuksma ring Ida Sang Hyang Widi Wasa. Wusan punika raris kagompes-gompes tur kapaicayang ring parasisian Idane, mangda parasisiane punika nyacarang ring anake akeh punika.\n20Sami pada madaar kantos waneh. Sisa-sisan rotine raris kapunduhang antuk parasisiane, kantos polih roras sok bek-bek.\n21Sane nunas rotine punika sawatara wenten sareng limang tali, tan ketang anake istri-istri miwah alit-alite.\n22Wusan punika Ida Hyang Yesus raris ngandikayang parasisian Idane mangda munggah ka jukunge tur mangda dumunan malayar megat danu. Daweg punika Ida Hyang Yesus kantun ngandikain anake akeh punika mangda budal.\n23Sasampune anake sami pada budal, Ida Hyang Yesus raris munggah ka duur bukite praya ngastawa. Rikala wengi, irika Ida praragayan kewanten.\n24Daweg punika parasisian Idane sampun doh ring tengah danune. Jukunge kaumbang-ambing antuk ombak, santukan mapas angin.\n25Sawatara jam tiga semeng Ida Hyang Yesus rauh maranin sisian Idane, mamargi ring duur toyane.\n26Daweg parasisian Idane ngeton Ida mamargi ring duur toyane, dane sami tengkejut, tur nyerit sapuniki: “Ada tonya.” Raris dane jerit-jerit, santukan ajerih danene.\n27Nanging gelis Ida ngandika ring dane, sapuniki: “Edaja takut! Ene Guru, tegtegangja bayun ceninge!”\n28Dane Petrus raris matur ring Ida: “Guru, yen yakti punika Palungguh Guru, nikayangja titiang mamargi ring duur toyane jaga tangkil ring Palungguh Guru.”\n29Pangandikan Ida Hyang Yesus: “Nah maija lautang!” Dane Petrus raris macebur ka toyane tur mamargi ring duur toyane maranin Ida Hyang Yesus.\n30Nanging rikala dane marasa katempuh antuk angine baret, irika dane jejeh raris nagih kalebu, tumuli dane nyerit: “Duh Guru tulungja titiang!”\n31Gelis Ida Hyang Yesus nyujuh tur ngedeng Dane Petrus kadulurin pangandika: “Ih anak ane tunan pracaya, apa krana cening bimbang?”\n32Ida raris munggah ka jukunge kairing antuk Dane Petrus, tur daweg punika ugi angine raris endek.\n33Sisiane sane ring jukunge sami pada nyumbah Ida sarwi matur: “Sayuakti pisan Guru puniki Putran Ida Sang Hyang Widi Wasa.”\n34Sasampune Ida ngasisiang raris Ida malabuh ring pasisin wewengkon Genesarete.\n35Daweg anake irika uning mungguing sane rauh punika Ida Hyang Yesus, raris ipun ngortiang rauh Idane punika ka sawewengkon panegarane punika. Anake raris pada rauh makta anak sakit ka ajeng Ida Hyang Yesus.\n36Ipun sami pada mapinunas mangda kalugrain ngusud tanggun busanan Idane, tur sawatek anake sane polih ngusud sami pada seger.


1 Tesalonika 3 (BALI)\n1Pamuputipun tan sida antuk tiang malih nanggehang. Punika awinanipun tiang mamanah kantun magenah ring kota Atena padewekan,\n2tur ngutus Timotius, inggih punika semeton iragane sane makarya sareng-sareng ring tiang pabuat Ida Sang Hyang Widi Wasa, sajeroning midartayang Orti Rahayu indik Ida Sang Kristus. Tiang ngutus ipun buat nulungin ngukuhang kapracayan semetone,\n3mangdane tan wenten ring pantaran semetone sane nilas kapracayannyane ring Ida Sang Kristus, malantaran sangsarane puniki. Semeton sami pada uning, mungguing sangsarane sane kadi asapuniki sami wantah sampun dados duman iragane manut ring pakarsan Ida Sang Hyang Widi Wasa.\n4Santukan rikala tiang kantun sareng-sareng ring semeton, sampun pauluin tiang nguningayang ring semeton, mungguing iraga pacang kasangsaran. Tur sakadi semeton sami pada uning, indike punika sawiakti kasidan.\n5Punika awinane tiang ngutus Timotius. Duaning tan sida malih antuk tiang nanggehang, punika awinane tiang ngutus ipun buat ngrauhin semeton, mangdane tiang prasida uning ring indik kapracayan semetone ring Ida Sang Kristus. Tiang marasa sumangsaya, mungguing I Setan sampun mintonin semeton, kantos ngawinang katuyuhan tiange tan mapituas.\n6Sane mangkin Timotius sampun mawali saking pantaran semetone, saha mamuat orti sane becik ngeniang indik kapracayan miwah kapitresnan semetone. Ipun sampun nuturang ring tiang, mungguing semeton tansah eling ring tiang, samaliha meled pisan kapanggih ring tiang, pateh sakadi tiang meled kapanggih ring semeton.\n7Punika awinanipun parasemeton, sajeroning kamewehan miwah kasangsaran tiange puniki, tiang sampun kalipurang antuk semeton. Sane ngawinang tiang kalipur, inggih punika kapracayan semetone,\n8santukan sane mangkin tiang sujati urip, yening semeton urip kukuh bakuh sajeroning Ida Sang Panembahan.\n9Sane mangkin tiang mrasidayang matur panyuksma ring Ida Sang Hyang Widi Wasa pabuat semeton. Tiang matur panyuksma ring Ida malantaran kaliangan sane sampun rasayang tiang ulihan semeton ring ayun Widin iragane.\n10Rahina wengi tiang sarat pisan mapinunas ring Ida Sang Hyang Widi Wasa, mangda tiang prasida kapanggih ring semeton miwah ngwewehin paindikan-paindikan sane kirang sampurna, sajeroning kapracayan semetone ring Ida Sang Kristus.\n11Dumadak Ida Sang Hyang Widi Wasa, inggih punika Ajin iraga miwah Ida Sang Hyang Yesus Kristus mapaica margi ring tiang buat ngrauhin semeton.\n12Dumadak Ida Sang Panembahan ngwewehin kapitresnan semetone ring pantaran semetone miwah marep ring sakancan anake sane lianan kantos maliah-liah, sakadi kapitresnan tiange marep ring semeton.\n13Malantaran punika Ida pacang magehang kayun semetone, tur semeton pacang dados sampurna miwah suci ring ayun Ida Sang Hyang Widi Wasa, Ajin iragane, rikalan Ida Hyang Yesus rauh kasarengin antuk sakancan anake sane dados druen Idane.


Difference between revisions of "MediaWiki:Basabali-home-welcome/ban" - BASAbaliWiki\nDifference between revisions of "MediaWiki:Basabali-home-welcome/ban"\nRevision as of 21:21, 29 October 2014 (view source)\n
Rahajeng rauh ring sumber wiki kamus gratis Basa Bali-Basa Inggris-Basa Indonesia. Kaanggen ngerereh arti, antuk kagunayang antuk kruna, contoh kruna, utawi ngartiyang bahasa saking bahasa Inggris utawi bahasa Indonesia, utawi sane lianan.

 Wiki puniki kapertame kawentenang oleh pare krame Bali lan karma saking luar Balisane ngerti lan merisidayang mebase bali lan sampun kaperikse oleh tim ahli, minakadi Badan Pembina Aksara tur sastra Bali UNUD lan ketua ipun Wayan Suadiana. Tur kawenten oleh ahli Basa saking universitas sane wenten ring Bali utara wiadin Bali selatan lan dura negara.
\n
 titiang maingayang mangda [[Special:CreateAccount|join]] komunitas titiang, [[Special:UserLogin|log in]] yening sampun terdaftar.
\n
 titiang maingayang mangda [[Special:RequestAccount|join]] komunitas titiang, [[Special:UserLogin|log in]] yening sampun terdaftar.
\nRahajeng rauh ring sumber wiki kamus gratis Basa Bali-Basa Inggris-Basa Indonesia. Kaanggen ngerereh arti, antuk kagunayang antuk kruna, contoh kruna, utawi ngartiyang bahasa saking bahasa Inggris utawi bahasa Indonesia, utawi sane lianan.\nWiki puniki kapertame kawentenang oleh pare krame Bali lan karma saking luar Balisane ngerti lan merisidayang mebase bali lan sampun kaperikse oleh tim ahli, minakadi Badan Pembina Aksara tur sastra Bali UNUD lan ketua ipun Wayan Suadiana. Tur kawenten oleh ahli Basa saking universitas sane wenten ring Bali utara wiadin Bali selatan lan dura negara.\ntitiang maingayang mangda join komunitas titiang, log in yening sampun terdaftar.


Iraga - kamus bahasa bali\nhø r g\nwe us, I\nebe (Nusa Penida)\nIn Balinese: Ring dije Iraga patut melaporkan kasus Punika?\nIn Balinese: Iraga dados wagmi utamannyane dados yowana bali sampun sepatutne ngicenin tur nglaksanayang utsaha-utsaha kreatip sane prasida nangiang pariwisata ring bali.\nIn Balinese: Ainggih punika iraga ten dados menyebar HOAKS\nIn Balinese: Virus punika nyerang sistem pernafasan manusane lan virus puniki bahaya antuk keselamatan lan kerahayuan iraga ring gumi.\nIn Balinese: Kawéntenan aab jagat Baliné cara jani, iraga patut sayaga tur waspada.\nIn Balinese: Yen cara tiang, dimasan covide ene, pemerintahe patutne ngemang kajelasan sekadi napi sepatutnyane iraga krama desa mautsaha.